text:
sam.
21
avril
2012
1. Impuhwe za Nyagasani no kubabarirwa nibyo bigenda bigaruka mu masomo y’iki cyumweru, tukaba dusabwa kurangamira Nyagasani wifuza ko twaba abe burundu.
2. Petero mu Isomo rya mbere arabwira imbaga yari iteraniye imbere y’umuryango w’Ingoro y’Imana bitaga umuryango wa Salomoni ati: “Imana ya Abrahamu, ya Izaki na Yakobo, Imana y’abakurambere bacu yakujije umugaragu wayo Yezu mwebwe mwatanze, mukamwihakanira imbere ya Pilato kandi we yari yiyemeje kumurekura.” Petero aratangiza aya magambo akomeye agaragaza icyaha muntu adahwema kugwamo, icyaha cyo kwihakana Imana kugera ubwo dufata umugambi wo kuyica muri twe kugira ngo imigambi yacu ibone uko yuzuzwa. Ikibabaje ni uko aba ari imigambi idatunganye. Kwica Nyirubuzima, tukamuheza mu buzima bwacu kandi ari We wabutugabiye, Petero arifuza kwerekana ko ari ingeso mbi kandi ko ari ubuhemu bukomeye. Petero arifuza ariko nanone kudakura umutima abo bamwumvaga, ahubwo arashaka no kubagaragariza ko Imana ari Imana, ikaba itiyita k’ubuhemu bwacu ahubwo ikaba itsinda inabi yacu n’urupfu twishoramo maze ikatubera isoko y’ubuzima n’urukundo.
3. Icyo Imana itwifuzaho ariko kugira ngo tuyihe ishema, ni kimwe: Kwisubiraho tukareka ikibi gituma twandavuza impano y’ubuzima twahawe. Imana nta kindi idutegerejeho uretse gufata uwo mugambi wo guhinduka beza, tugapfukama imbere yayo tuyisaba imbabazi tuvuga tuti “Nyagasani twaracumuye”.
4. Ubundi butumwa duhabwa n’iki cyumweru tubusanga mu Ibaruwa ya Yohani, akaba ari ibaruwa igaragaza uburyo Kiliziya nshya yarimo ashinga muri Aziya zumvaga kwemera Imana icyo aricyo no kureka ikigarurira imitima y’abayoboke bayo. Yohani ati “ibyo mbabwira byose ni ukugira ngo mudacumura. Dufite umuvugizi imbere y’Imana”. Yohani arashyira Imana hejuru ya byose agaragaza ko ariyo itanga ubuzima n’imbabazi. Twe turi imbere y’ubwo bwiza bw’Imana, dutewe isoni n’intege nke zacu zituma dusubira guhemuka n’igihe tuba twararahiye ko tutazongera. Igishimishije ariko ni uko mu guhagarara imbere y’urwo ruhanga rw’Imana twamwaye, Yezu atadutererana. Atuba hafi akatubera umuvugizi. Yezu ni We utugarurira ishema tukabasha kwemarara imbere y’Imana bityo tukagarukana isura twahanganywe. Iyo tugeze aho rero, nibwo tuba tumenye Imana, ikigaragaza ko twayimenye kikaba: “gukurikiza amategeko yayo.” Yohani ati “Uvuga rero ati «Ndamuzi», ariko ntakurikize amategeko ye, aba ari umubeshyi kandi nta kuri kuba kumurimo. Naho ukurikiza ijambo rye, muri we urukundo rw’Imana ruba rwuzuye koko.”
5. Ivanjiri nayo iragaruka ku neza no kumpuhwe Imana idahwema kuduheta itugaragariza Yezu wazutse ahura n’abantu be, na Kiliziya ye. Yezu icyo atuzanira bwa mbere ni amahoro. Aragira ati: “nimugire amahoro”. Nimureke gukuka umutima, ndi kumwe namwe kandi sinzabatererana. Yezu arakomeza asa n’ubigisha ababwira ati “ubwo bwoba ni ubwiki…kuki mukomeza gushidikanya?” Ijambo Imana yavuze ntirisubikwa. Yezu “aherako ahugura ubwenge bwabo ngo bajye bumva byanditswe.” Nguwo Yezu uduhumuriza, uduhugura ngo tumukoreho, tubane na We kandi tureke adusige ineza n’urukundo. Ati “mwibuke ko abantu bo mu mahanga yose bagomba kwigishwa mu izina ryanjye, ibyerekeye ukwisubiraho n’ibabarirwa ry’ibyaha.” Yezu rero natwe aje kuduhumura amaso n’ubwenge kandi arifuza ko Pasika yatubera intandaro y’ubuzima bushya no kumumenya by’ukuri.


c: text/html

text:
Zimwe muri izo ngaruka, zirimo kwangirika kw’ikirere, ibura ry’imvura rishobora gutera amapfa, ikendera ry’ubwoko bw’inyamaswa runaka n’ibindi byinshi bishobora gutuma ubukungu bw’igihugu buhazaharira.
Ni yo mpamvu Minisitiri w’Intebe, Anastase Murekezi yasabye Abanyarwanda bose kurinda ibidukikije, bakabikora ku bwabo batagombye gutegereza ko babanza kubitegekwa, bityo inyamaswa zigafatwa neza kimwe n’ibindi bimera, kuko inyungu itagarukira ku kubireba gusa.
Ibi yabitangaje kuri uyu wa 29 Kanama 2016, ubwo yafunguraga ku mugaragaro ihuriro nyunguranabitekerezo rya kabiri ryiga ku kubungabunga urusobe rw’ibinyabuzima (Second Conversation on Conservation).
Mu ijambo rye, Minisitiri w’Intebe Murekezi yagize ati "Twifuza ko twahuza imirimo ya Leta, imirimo y’Abashakashatsi, inyungu z’abaturage, iz’Isi yose, inyamaswa mu Rwanda zigakomeza gufatwa neza, ibidukikije bigafatwa neza, ndetse nkaba nsaba abanyarwanda bose, kwita ku bidukikije bakabirinda bo ubwabo, batagombye gutegereza ko amategeko abibategeka.”
Yakomeje avuga ko Abanyarwanda bakwiye kumva ko kurinda ibidukikije ari ibintu bigomba guhoraho, kandi ari ibintu bibizihiye, avuga ko hari amashyamba, amasoko y’amazi hirya no hino mu Rwanda kandi bigomba kwitabwaho.
Yaboneyeho kandi umwanya wo kwibutsa ko kubungabunga neza ibidukikije bisaba gushyira hamwe kw’ inzego za Leta n’iz’abikorera, imiryango itari iya Leta ndetse n’ibihugu bitandukanye.
Umuyobozi ushinzwe Ubukerarugendo muri RDB, Belise Kaliza, yasangije abitabiriye ibi biganiro ubunararibonye bw’u Rwanda mu kubungabunga ibidukikije, by’umwihariko Pariki z’u Rwanda, aho yasobanuye Politiki zimwe na zimwe Leta yashyizeho. Yatanze urugero kuri gahunda yo gusangiza abaturage umusaruro uturuka ku bukerarugendo,
Ati “Gahunda yo gusaranganya abaturage umusaruro w’ubukerarugendo, aho 5% yawo agenerwa imishinga iteza imbere abaturage. Kugeza ubu dufite ibikorwa byinshi, birimo ibigo nderabuzima, kugeza amazi meza ku baturage, kubaka amashuri, ibikorwa bifasha mu bucuruzi mu mirenge 42 yo mu Turere 12 kuva mu 2005.”
Yakomeje kandi agaragaza ko n’ubwo u Rwanda ari igihugu gito kandi gituwe n’abaturage benshi, rufite Pariki enye z’igihugu, zirimo imwe yashyizweho mu mwaka wa 2015 (Pariki ya Gishwati na Mukura), izindi zikaba iy’Akagera, iya Nyungwe ndetse n’iy’Ibirunga.
Abitabiriye iyo nama y’iminsi ibiri iteraniye i Kigali kuva kuri uyu wa Mbere tariki ya 29 Kanama, baboneyeho umwanya wo gusangira ubumenyi n’uburyo butandukanye bukoreshwa mu kurwanya abangiza ibidukikije mu Karere ka Afurika y’Iburasirazuba.
‘Conversation on Conservation’, ni inama nyunguranabitekerezo ku kubungabunga urusobe rw’ibinyabuzima nk’inyamaswa ndetse n’ibimera, iy’uyu mwaka ikaba iri kuba ku nshuro ya kabiri, dore ko iya mbere yabaye muri Nzeli umwaka ushize, yateguwe n’Ikigo cy’igihugu cy’Iterambere (RDB).
Iyi nama kandi ni kimwe mu bikorwa bibanziriza umuhango wo Kwita Izina abana b’ingagi 22, uteganyijwe kuwa Gatanu tariki ya 2 Nzeli 2016.
Amafoto: Mahoro Luqman

robotstxt: allowed

filter: keep


text:
mar.
25
janv.
2011
ISOMO RYA MBERE
Isomo ryo mu ibaruwa yandikiwe Abahebureyi (Heb 10, 19-25)
Bavandimwe, 19dufite ubwizere buhagije bwo kuzataha mu ngoro ntagatifu, tubikesheje amaraso ya Kristu. 20Yaduhangiye inzira nshya kandi nyabuzima ihinguranya umubambiko, ari byo kuvuga umubiri we. 21Tukaba ubu dufite Umuherezagitambo uhebuje uyobora inzu y’Imana. 22Nitumwegerane rero umutima ugororotse n’ukwemera guhamye, dufite umutima wakijijwe inkeke yose y’icyaha n’umubiri wuhagijwe amazi asukuye. 23Nitwikomezemo amizero yacu tudacogora, kuko Uwatugiriye amasezerano ari indahemuka. 24Bamwe bajye bita ku bandi, duterana umwete mu rukundo no mu bikorwa byiza. 25Ntitukihunze amakoraniro yacu nk’uko bamwe babigizemo akamenyero; ahubwo niturusheho guterana inkunga, cyane cyane ndetse ubwo mubona ko umunsi wa Nyagasani wegereje.
ZABURI (Zab 24 (23),1-2, 3-4ab,5-6)
Inyik/ Dore imbaga itabarika y’abagushakashaka!
Isi ni iy’Uhoraho, hamwe n’ibiyirimo,
Yose ni iye, hamwe n’ibituyeho byose.
Ni we wayitendetse hejuru y’inyanja,
Anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
Maze agahagarara ahantu he hatagatifu?
Ni ufite ibiganza bidacumura n’umutima usukuye,
ntararikire na busa ibintu by’ amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Zab 119 (118),105)
Alleluya Alleluya.
Nyagasani, Ijambo ryawe rimurikira intambwe zanjye,
rikaboneshereza inzira zanjye.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk4,21-25)
Muri icyo gihe, Yezu yongera kubwira abigishwa be uyu mugani ati 21«Harya bazanira itara kugira ngo baryubikeho icyibo, cyangwa ngo barishyire munsi y’urutara? Si ukugira ngo rishyirwe ku gitereko cyaryo? 22Koko rero, nta cyahishwe kitazahishurwa, nta n’ibanga rizahera ritamenyekanye! 23Ufite amatwi yo kumva, niyumve!» 24Arongera aravuga ati«Mwitondere ibyo mwumva. 19ipimisho muzageresha ni cyo namwe muzagererwamo, ndetse muzarengerezwaho. 25Kuko ufite byinshi azongererwa, naho ufite bike na byo akazabyakwa.»


text:
IBANGA RYAGUFASHA KWEZA INZIRA YAWE NO KUVA MU UBUSORE UNESHEJE.
"Umusore azeza inzira ye ate? Azayejesha kuyitondera nk’uko ijambo ry’Imana ritegeka (Zaburi 119:9)"
Tugiye kwiga ijambo nahaye intego ivuga ngo: IBANGA RYAGUFASHA KUVA MU UBUSORE UNESHEJE.
Ubusore ni igihe cy’imbaraga, igihe cy’ibitecyerezo byinshi kandi bishya, ni igihe isi iba igucyeneye ngo umusanzu wawe ufashe benshi mu kubaka iterambere, n’ibindi bikorwa birambye, hari bamwe bagiye batsindwa mu busore bwaho ariko hari n’abandi bagiye banesha, uyu munsi rero nkufitiye ijambo ry’ihumure ko hari ibanga ryagufasha kweza no kunesha muri iyi nzira !
Umusore cyangwa umunyembaraga mbere na mbere arasabwa ubushishozi bwo kumenya Uwo ariwe, icyo ashaka kugeraho, n’uburyo yakigeraho.
Uwo ariwe : Umusore niwe mbaraga z’isi nk’uko twabivuze, ndetse na Bibiliya ivuga neza ko ubwiza bw’umusore ari imbaraga ze ( Imigani 20:29), uretse igihugu, kubera imbaraga ze umusore Akenewe n’Imana ngo yagure ubwami bwayo, ndetse Satani nawe aramushaka, niyo mpamvu agomba kumenya guhitamo umwuka umuyobora mu buzima bwe, hagati yo kwizera Imana cyangwa Kuyoborwa na Satani.
Icyo ashaka n’uburyo uzakigeraho: Benjamin Franklin yaravuze ngo “If you fail to plan, you plan to fail" tugenekereje, ashaka kuvuga ko iyo uteguye nabi umushinga / Ubuzima, ko uba urimo gutegura kuzatsindwa cg kubura umusaruro, twabihuza n’umugani wacu ko umwana apfa mu iterura Umusore nawe akwiye guha ubuzima bwe intego ndetse agafata umwanya wo gutekereza Uwo yifuza kuza bawe ejo hazaza bimurinda guhuzagurika.
IBYO ASABWA KWITONDERA:
Benshi mu ubusore bagiye bananirwa bakabusoza nabi bitewe no kurarikira ubusambanyi, Kwifuza gutera imbere binyuze mu nzira zitemewe, Kwijandika mu byaha bitandukanya nk’ubujura, uburiganya, ubwicanyi, Aha umusore akwiye kuhagera akareba iherezo rya bene aho : Birangira nta cyizere bakigirirwa, birangira Babaye n’ibyihebe, kuko ubuzima busigara aribwo bubayoboye, aha nta kabuza twahamya ko bayobowe na wa mwuka wa satani. Samusoni yavutse mu buryo bw’igitangaza, akurana ubwiza n’imbaraga zidasanzwe ariko kuko atabaye maso aza kugushwa n’abagore kugeza aho arobowemo amaso (abacamanza 13, 14, 15, 16), nawe urasabwa kugira ubwenge, amacyenga ndetse no Kumenya inshuti nya nshuti ukwiye guhitamo.
Abahanga benshi bagiye berekana ko Umuntu utigiye ku mateka cyangwa ahahise yisanga yakoze amakosa yakozwe n’abandi kandi yari kuyirinda twavuga nka Sir Winston Churchill & George Santayana babivuze mu cyongereza (Those who cannot remember the Past are condemned to repeat it (by George Santayana 1863), Those who fail to learn from the past are doomed to repeat it (Sir Winston Churchill).
Ijambo twasomye ryatubwiye ngo "Umusore azayejesha kuyitondera nk’uko ijambo ry’Imana ritegeka (Zaburi 119:9), dufite abantu benshi mu buzima bwabo bagiye baba intwari ndetse kuburyo twabigiraho, twavuga nka Yosefu mwene Yakobo ( Itang 37) yanyuze mu buzima butari bumworoheye ariko aba intwari kugeza n’aho yasabwe kuryamana na Nyirabuja ariko arebye asanga kwera kw’inzira yahisemo kutabimwemerera.
Bibiliya kandi (Yosuwa 6: 18) ivuga aya magambo : Namwe muzirinde mu buryo bwose ikintu cyose cyashinganywe, kuko nimugikoraho muzazanira urugerero rw’aba isirayeli umuvumo n’amakuba". Hari ibyashinganywe ku basore n’ inkumi batemererwa n’Imana, Harimo ibyo twavuze haruguru nk’ ubusambanyi, Kurarikira ibyo ataremererwa, ndetse mbabwire uwitwaye nabi yisibira inzira z’imigisha, ariko imbaraga zawe iyo uzikoresheje ibyiza, bigufungurira umugisha wa none n’ejo hazaza, Ukabasha kunesha cya kiciro cy’imbaraga cg cy’ubusore.
IBANGA: Nta rindi banga ni ukwemerera Imana ikakuyobora, Kamere muntu ntibasha kunezeza Imana, ariko dufite umuhuza wacu n’imana, umusore kugirango yeze inzira ye ni uko yizera yesu agakizwa, ubundi hasigara atari wowe uhangana na satani ahubwo ari Yesu uri muri wowe. Murakoze Yesu abahe umugisha. Ernest RUTAGUNGIRA.


text:
Mbese izina ryanjye ryanditse mu gitabo cy’ubugingo?
“Ariko ntimwishimire yuko abadayimoni babumvira, ahubwo mwishimire yuko amazina yanyu yanditswe mu ijuru” Luka 10:20
Aya magambo yavuzwe na Yesu ubwe, ayabwira intumwa ze ubwo zari zimugarutseho zivuye mu butumwa yari yarazoherejemo.
Zigarutse ngo zaje zishimye cyane zivuga ziti : “Databuja, abadayimoni nabo baratwumvira mu izina ryawe” Luka 10:17 . Nibwo Yesu yababwiraga ati, aho kwishimira ko abadayimoni babumvira, ahubwo mwishimire yuko amazina yanyu yanditswe mu ijuru, kuko yari aziko aribyo bifite agaciro, cyangwa se by’ibanze! Amen
“Mbona abapfuye abakomeye n’aboroheje, bahagaze imbere y’iyo ntebe, nuko ibitabo birabumburwa, kandi n’ikindi gitabo kirabumburwa, aricyo gitabo cy’ubugingo. Abapfuye bacirwa imanza z’ibyanditswe muri ibyo bitabo zikwiriye ibyo bakoze” Ibyahishuwe 20:12
“Kandi umuntu wese utabonetse ko yanditswe muri cya gitabo cy’ubugingo, ajugunywa muri iyo nyanja yaka umuriro.” Ibyahishuwe 20: 15
Iyo usomye aya magambo yo mu Ibyahishuriwe Yohana , uhita wumva neza impamvu Yesu avugana n’abigishwa be , yahaye agaciro ikintu cyo kuba bakwishimira ko amazina yabo yakwandikwa mu ijuru.
Hari indirimbo Chorale Hoziana ijya iririmba ivuga ngo “ Mbese izina ryanjye ryanditse mu gitabo? Mwami Yesu icyo nicyo nifuza kumenya, kugirango menye uko nkwiriye kwifata, hato ntazavaho nibeshya ubugingo!” Imana idutabare.
Hari igitabo cy’ubugingo : Iki gitabo umuntu acyandikwamo umunsi yihannye, akemera guca bugufi , akabwira Yesu ko yakoze ibyaha byinshi, ko yamubabaje, noneho akamubwira ko akeneye ko yamubabarira akamwinjiza mu mubare w’abaragwa b’igihugu cy’ijuru. Mbese ni nko kwemererwa ubwenegihugu cyo mu ijuru, nkuko mu isi habaho igitabo cy’irangamimerere bandikishamo umwana wavutse, niko no mu ijuru uwavutse ubwa kabiri yandikwa mu gitabo.
Hari igitabo cy’imirimo: Iyo umuntu yakiriye Yesu nk’Umwami n’Umukiza atangira gukora imirimo yose myiza. Iyo mirimo myiza yandikwa mu gitabo cy’imirimo maze ubwo Umwami azaba aje gutanga ingororano ngo azifashisha ibyanditse muri ibyo bitabo nkuko twabisomye mu gitabo cy’ibyahishuwe.
Ikintu cyantangaje kikanambabaza, nuko bishoboka ko umuntu wanditswe ashobora no guhanagurwa mu gitabo, niba ari blanco bakoresha sinzi niba ari ikaramu itukura simbizi ariko muri aya magambo birasobanutse :
“Ariko wakwemera kubababarira icyaha cyabo, ibyaba byiza byaba byiza, ariko nutabyemera, mpanagura unkure mu gitabo cyawe wanditse”. Uwiteka abwira Mose ati : “ Uncumuyeho wese niwe nzahanagura mukure mu gitabo cyanjye” Kuva 32:32-33
Mbese aho wibutse kwandikisha izina ryawe mu gitabo cy’ubugingo, cyangwa wihutiye gukora imirimo myiza utarabanza kwiyandikisha! Umuntu arabanza akimenyekanisha, ijuru rikamumenya! Umwami adusure!
Ese ntiwaba ukigendera ko kera wigeze kwiyandikisha, nyamara bitewe nukuntu wacumuye ku Uwiteka , izina ryawe rikaba ritakiri mu gitabo ryarahanaguwe! Baza umutima wawe urakubwira!
Ibihe byiza. Yesu adusure


text:
Inama 15 zagufasha kwirinda indwara ya diyabete
Bavandimwe basomyi ba IGIHE, tunejejwe no gufata umwanya ngo tuganire ku ndwara ya diyabete mu buryo bwimbitse, kugirango tubashe kuyirinda ku batarayirwara ndetse n’abayirwaye barusheho kugirwa inama zibafasha kubana nayo. Ku mugereka w’iyi nkuru kandi murabona ibitabo twifashishije.
Tuboneyeho gushimira impuguke mu by’imirire Maniraguha Martin wadufashije gutegura iyi nkuru. Nk’uko inkuru twanditse tariki ya 27/06/2010, ku ndwara ya Diabète, nta muti iragira wayivura ngo ikire. Ariko reka (...)
Bavandimwe basomyi ba IGIHE, tunejejwe no gufata umwanya ngo tuganire ku ndwara ya diyabete mu buryo bwimbitse, kugirango tubashe kuyirinda ku batarayirwara ndetse n’abayirwaye barusheho kugirwa inama zibafasha kubana nayo. Ku mugereka w’iyi nkuru kandi murabona ibitabo twifashishije.
Tuboneyeho gushimira impuguke mu by’imirire Maniraguha Martin wadufashije gutegura iyi nkuru. Nk’uko inkuru twanditse tariki ya 27/06/2010, ku ndwara ya Diabète, nta muti iragira wayivura ngo ikire. Ariko reka turebere hamwe inama 15 zadufasha kuyirinda :
1. Buri gihe ni ngombwa kugenzura uko wiyongera ibiro
Umubyibuho ni yo mpamvu ya mbere y’indwara ya diyabete y’ubwoko bwa 2. Hari ibintu bibiri rero umuntu akwiye gukora ngo ayirinde :
a) Kugenzura uko wiyongera ibiro wifashishije urutonde
rw’impuzandengo (BMI). Ibi bitanga ingaruka nziza mu kwirinda indwara ya diyabete n’izindi. Aha rero ni ngombwa kugenzura ibyo urya kandi na none ukarya ku rugero rukwiriye.
b) Niba ubona ibiro byawe bimaze kurenga, ni ngombwa kugira
gahunda yo kubigabanya. Kugabanya umubyibuho rero si ikintu cyoroshye, bisaba kwiyemeza ndetse n’ubufasha bw’inshuti n’abavandimwe.
Hari uburyo bwinshi umuntu yakoresha agabanya umubyibuho ukabije. Urugero:
1° Kwasa inkwi ukoresheje ishoka (indyabiti).
Ubushakashatsi bwerekanye ko iyo wasa inkwi igihe cy’isaha uba utakaje kilokalori 400 zishobora kubyarwa n’amagarama 44 y’ibinure. Ibi rero bigenda bigabanya umubyibuho kandi ku buryo budahenze.
2. Kumara nibura isaha yose woga mu kidendezi cy’amazi (piscine)
Bituma utakaza ingufu zingana na kilokalori 200 arizo zihwanye n’amagarama 22 y’ibinure byibitse mu mubiri. Ubu nabwo ni uburyo budahenze bwo kugabanya umubyibuho.
3. Kunywa amazi menshi akonje
Iyo unyoye amazi akonje, ni ngombwa ko umubiri utanga ubushyuhe kugira ngo ya mazi agere ku rugero rw’ubushyuhe bw’umubiri, ni ukuvuga dogere 37. Ubu bushyuhe buva mu gutwikwa kw’amasukari cyangwa urugimbu byibitse mu mubiri. Ibi bituma ya mavuta yatumye umubyibuho wiyongera agabanuka ari nabwo buryo bwo kugabanya uwo mubyibuho.
Urugero : Niba umuntu afashe ibirahuri 6 by’amazi akonje (kimwe gipima garama 250). Hazakoreshwa ibinure bingana iki ngo ubushyuhe bw’amazi buzamuke kuva kuri dogere 0 bugere kuri degere 37 z’ubumubiri ?
Igisubizo : Hakoreshejwe impine izwi mu butabire q = Mw x C x DT dusanga hazakoreshwa karoli 55 500 arizo zingana na kilokalori 55,5.
Izi kilokalori rero zitangwa n’amagarama 6 y’amavuta. Niba ibi ubikoze kabiri ku munsi umuntu atakaza garama 12. Ubu buryo tubonye bugabanya umubyibuho. Ariko ni ngombwa kugenzura ibyo urya kugira ngo udakuraho kandi usubizaho. Ni ukuvuga kugabanyaho 1/3 ku byo wari usanzwe urya, kugabanya umunyu wari usanzwe urya, kunywa litiro 2 z’amazi ku munsi ndetse no gufata ibyo kurya bikize ku myunyu ya potasiyumu, kalisiyumu na manyeziyumu.
2. Ni ngomwa kwitondera amavuta turya
Amavuta arakenewe mu mubiri. Atanga ubushyuhe kandi afasha mu iyubakwa ry’umubiri ndetse n’itembera ry’intungamubiri zimwe na zimwe. Aboneka cyane mu biribwa biva ku bihingwa n’ibiva ku nyamaswa nk’inyama n’amata.
Inama ni uko amavuta umuntu afata ku munsi atagombye kurenza 30 ku ijana ya za kalori zikenewe n’umubiri ku munsi. Kugirango ugere kuri iyi ntego rero ni ngombwa kugabanya amavuta ava ku nyamaswa n’ibiribwa bindi bikize ku mavuta (amafiriti, shokola, amandazi n’ibindi). Na none kandi ni ngombwa kwimenyereza ibiryo bidatekeshejwe amavuta.
3. Gabanya urugero rw’isukari icishijwe mu ruganda ufata
Hari inkomoko nyinshi y’amasukari. Ariko isukari icishijwe mu ruganda niyo ifata umwanya munini mu kongera indwara ya diyabete. Iyi sukari rero iboneka mu biribwa bimwe na bimwe n’ibinyobwa (imigati, amabombo, ibisuguti, fanta, imitobe, byeri n’ahandi) cyangwa abana bakayirya uko iri (kurigata). Ibi rero byongera kwigaragaza kwa diyabete y’ubwoko bwa 2. Ikindi kandi ni uko isukari yongera urugero rw’amavuta mu mubiri bigatera umubyibuho. Ni ngombwa rero gusimbuza iyi sukari ubuki, umutobe utongerewemo isukari cyangwa ibisheke bidaciye mu ruganda.
4. Ihatire kurya ibisukura umubiri (fibres)
Ibisukura umubiri (fibres) bifasha umubiri mu buryo bunyuranye :
Bikora nk’ umweyo mu rwungano ngogozi ku buryo byirukana imyanda yihisha mu mara ikaba yatera kanseri y’urura runini.
Bigabanya urugero rw’isukari yakagombye kugera mu maraso ivuye mu byo turiye (limiter l’absorption). Ibi bikagabanya ibyago byo kurwara diyabete.
Bigabanya urugero rw’amavuta yakagombye kugera mu maraso avuye mu byo turiye;
Bituma umwanda mukuru usohoka neza bigatuma twirinda indwara yitwa hémoroïde (soma emoroyide);
Bigabanya umubyibuho kuko bigabanya urugero rw’ibyo turya bigera mu maraso.
Ni ngombwa rero gukunda kurya imboga, imbuto ndetse n’ibinyampeke bidahinduye kugira ngo twunguke ibyiza by’ibi byo kurya. Ni ngombwa kutarenza garama 25 za fibres ku munsi.
5. Hagarika kunywa itabi
Guhagarika itabi bigabanya cyane kanseri n’indwara ya diyabete y’ubwoko bwa 2 byuririra ku itabi.
Ubushakashatsi bwerekanye ko abantu bahagarika itabi mbere y’imyaka 50 bagabanyaho icya kabiri ibyago byo gupfa mu myaka 15 ikurikiyeho. Ni ukuvuga ko abantu bahagarika itabi babaho igihe kirekire ugereranyije n’abakomeza kurinywa. Ikindi kandi umuntu umwe kuri babiri afite ibyago byo kurwara diyabete ugereranyije n’abatarinywa. Guhagarika itabi ntibikunda koroha bitewe n’akamenyero. Niyo mpamvu bisaba kwiyemeza ndetse n’ubufasha bw’inshuti, abavandimwe n’ab’umuryango.
6. Iga guhangana n’ikibazo cyo kunaniza ubwonko (stress)
Umunaniro w’ubwonko uterwa n’intekerezo kubera ibibazo, imiruho n’imihati duhura nabyo buri munsi. Uyu munaniro utera indwara ya diyabete akaba ari yo mpamvu ari ngombwa kumenya uburyo bwo guhangana n’uyu munaniro.
Uburyo bwiza rero bwo guhangana n’uyu munaniro ni ukugira umuntu uganiriza ibyawe wumva wisanzuyeho. Kugerageza gukora uturimo two kukurangaza no kukwibagiza nko gusenga, kuririmba, gutembera.
Na none kandi bisaba gukora imyitozo ngororamubiri : kugendagenda, kwiruka, kugenda ku igare, gusimbuka umugozi, koga mu mazi menshi (piscine), gukina umupira w’intoki. Ariko ikiruta byose ni ikiruhuko.
Ubu buryo bwo guhangana n’umunaniro bukoreshwa n’abantu birinda indwara ya diyabete. Ariko kandi n’abamaze kuyirwara bakeneye gukoresha ubu buryo ngo babane neza n’indwara.
7. Ni ngombwa gukora imyitozo ngororamubiri
Imyitozo ngororamubiri irakenewe mu kwirinda indwara ya diyabete y’ubwoko bwa 2 n’izindi ndwara ziyuririraho. Imyitozo ni ingenzi cyane kubera impamvu zikurikira :
Ifasha umubiri kugumana ibiro bikwiriye;
Yongera imikoreshereze y’umusemburo wa insuline kubera ko igabanya ubudahangarwa bw’umubiri kuri uwo musemburo;
Ifasha kugira ubuzima bwiza bw’umutima no kumva umubiri umerewe neza muri rusange;
Imyitozo irinda kwiyongera kwa kolesiterole (ibinure byinshi mu mitsi itembereza amaraso mu mubiri);
Imyitozo ngororamubiri igira akamaro ko kurinda kanseri y’amabere n’iy’urura runini.
Ubushakashatsi bwa Finnish Diabetes Prevention bwerekanye ko imyitozo ngororamubiri igabanyaho 58 % ibyago byo kurwara diyabete y’ubwoko bwa 2. Imyitozo yakagombye gukorwa nibura iminota 30 buri munsi kandi hashingiwe ku miterere y’umuntu (ubukuru cyangwa uko amerewe mu mubiri).
8. Ni ngombwa kwisuzumisha
Abantu benshi usanga babana n’indwara ya diyabete batabizi. Kuyisuzumisha bituma tumenya urugero rw’isukari iri mu maraso yacu bigatuma dukora ibishoboka byose ngo igume ku rugero rudateje umubiri ikibazo.
Ikindi kandi, kwisuzumisha bituma dutangira kwivuza hakiri kare igihe dusanze twaragize ibyago byo kurwara. Ibi bituma tuyifatirana bikadufasha kwirinda kurembywa nayo hakiri kare.
Ibi rero bireba buri wese ariko cyane cyane ba bantu bafite ibyago byinshi (haut risque) byo kurwara indwara ya diyabete.
9. Itondere inzoga (boissons alcolisées)
Inzoga zigira uruhare runini mu kwangiriza umubiri wacu. Inzoga zirabujijwe ku buryo budasubirwaho ku bantu :
Batwite;
Barwaye igifu, umwijima, impindura;
Ku bantu bakoresha umuti bita chloropromide igihe barwaye diyabete.
Kubera ko rero inzoga ishobora kongera umubyibuho, gutera indwara z’umutima, indwara z’umwijima, diyabete y’ubwoko bwa kabiri, n’izindi. Ni byiza rwose ko umuntu areka inzoga.
10. Konsa igihe kigenwe
Konsa igihe kirekire birinda umwana indwara ya diyabete y’ubwoko bwa mbere. Naho guha umwana amata y’inka igihe kitaragera bimwongerera ibyago byo kurwara diyabete y’ubwoko bwa mbere. Ubushakashatsi bwerekanye ko 50 % by’abana bahawe amata batarageza ku mezi ane y’ubukure barwara diyabete y’ubwoko bwa mbere.
Ni ngombwa rero uko bishobotse kose konsa umwana kugira ngo tumurinde ibyago byo kwandura iyi ndwara.
11. Ni ngombwa kwikingiza
Kwikingiza ni imwe mu nama zo kwirinda diyabete y’ubwoko bwa mbere. Hari ubwo diyabete y’ubwoko bwa mbere iterwa na virusi zishobora kwinjira mu mubiri zigatuma ubutaraga bwawo bwangiza ingirabuzima zikora umusemburo wa insuline.
Indwara zimwe na zimwe nk’umwijima uterwa na virusi, imbasa, iseru, amashamba n’izindi ziterwa na virusi zishobora gutuma turwara indwara ya diyabete y’ubwoko bwa mbere. Mu rwego rwo kuyirinda ni ngombwa kwikingiza izo ndwara.
12. Irinde ikintu cyose cyangiza umwijima
Bizwi neza ko umwijima ariwo kigega cy’umubiri. Mu mwijima hatunganirizwa ibintu byose bizanywe n’amaraso bivuye mu mara. Ni ngombwa :
Kudafata ibyo kurya bigora umwijima mu mirimo yawo : ibinyamavuta n’ibyubaka umubiri byinshi;
Kwirinda inzoga;
Kwirinda imiti imwe n’imwe, itabi, ndetse n’ibyo bongera mu byo turya (additifs chimiques).
Nitudakurikiza aya mabwiriza, inshingano zimwe na zimwe z’umwijima zizatakara kubera kunanizwa. Muri izo nshingano twavuga nk’iyo kubika isukari. Niba iyi nshingano y’umwijima idakozwe nk’uko bikwiriye, indwara ya diyabete ihita yigaragaza.
13. Hitamo neza
Kugira ubuzima bwiza bisaba guhitamo neza. Kuko ingaruka zo guhitamo kwacu ku by’ubuzima ntizigera kuri twe ubwacu gusa, ahubwo zigera no ku bana bacu. Ibintu by’akoko (hérédité) bigira uruhare mu kwanduza indwara ya diyabete. Niba rero tubayeho ubuzima bwiza bidufasha kwirinda indwara nka diyabete na none kandi tukaba tunayirinze abana bacu.
Ariko n’ubwo twaba tudafite abana, tugomba kwiyitaho tukagira ubuzima bwiza maze tukagira umusanzu dutanga mu kubaka isi yacu.
14. Menya ko byose ari uburozi, ariko...
" Menya ko byose ari uburozi ariko biterwa n’urugero ubifasheho", byavuzwe na Palsales.
Twabonye ko bimwe mu byo kurya n’ubwo wabifata ku rugero rwo hasi bitera ibibazo bikomeye ku buzima. Ariko mu mitekerereze y’uyu muhanga tubonye haruguru, yerekana ko n’ibyo kurya byiza ufashe ku rugero rurenze bihinduka uburozi.
" Ushobora kuba ukoresha ibyo kurya byiza, nyamara kubera ko urya ibyo kurya byinshi, ushobora kugira ibiro birenze bigatera ingaruka ku buzima harimo n’indwara ya diyabete,... kurya ibyo kurya byinshi n’ubwo byaba ari byiza, nabyo bishobora kwangiza ubuzima... tugomba kumenya ko dukwiriye kurya amoko anyuranye y’ibyo kurya (indyo yuzuye), birimo intungamubiri za ngombwa dukeneye, kandi na none tukirinda kurya byinshi no kunaniza umubiri. Mu bintu byose birebana n’ubuzima, kutarenza urugero ni rwo rufunguzo".
15. Ibyo kurya byawe bibe umuti wawe
“ Ibyo kurya byawe bibe umuti wawe kandi umuti wawe ube ibyo kurya”, byavuzwe na Hippocrate. Uyu muhanga mu buvuzi ari nawe dukesha igitekerezo cy’ubuvuzi yerekana ko ibyo kurya byacu bigomba kuba imiti yacu. Ibi rero bisaba guhitamo mu byo turya ibigirira imibiri yacu akamaro, bikaturinda indwara cyangwa se bikaba byanazikiza.
Ariko kuko abantu badahuje ubumenyi ku byerekeye imirire, ni ngombwa ko udasobanukiwe yumva ko afite ikibazo akegera uwamufasha muri uru rwego.
Birashoboka ko umuntu yica amategeko y’imirire abizi cyangwa atabizi ariko ingaruka ziba zimwe. Niyo mpamvu rero tugomba kwita ku nshingano yacu yo gushaka amakuru ku buzima, maze ibyo kurya byacu bikaba umuti wacu.
Ibitabo byakoreshejwe :
1) OMS. Série de Rapports techniques n°916 (régime alimentaire, nutrition et prévention de maladies chroniques : rapport d’un groupe d’experts de l’OMS), Genève, Organisation mondiale de la santé, pp.73-96 (2003)
2) Diabète : Education et prévention, disponible sur le Website : www.worlddiabetesday.org/en/the-campain/diabetes-education-and-prevention,2009
3) Mc QUARRIE et al. Chimie générale, Bruxelles, De Boeck,p p243-281 (2003)
4) Dr Schneider Ernest. Santé par la nature : Traitement naturel des maladies, Madrid, Editorial Saféliz, 2è édition. Volume 2 pp. 235-236 (2004)
5) Elain Marieb. Anatomie et physiologie humaine, Bruxelles, De Boeck, 2eme édition, pp. 565-569 (2000)
6) Endocrinologie; compte rendu des conférences scientifiques de la division d’endocrinologie et du métabolisme de l’Hôpital St Michael’s (Univeristy of Toronto), disponible sur le website : www.endocrinologie_conférences.ca
7) Fédération internationale du diabète : Région Afrique, Manuel de formation pour les éducateurs sur le diabète pour l’Afrique subsaharienne, pp. 37-159 (2006)
8) Larousse médical/VUEF , 2006
9) CAIN et al.. Découvrir la Biologie, Bruxelles, De Boeck, 2ème édition, pp. 192 (2006)
10) Les causes du diabète, disponible sur : www.diabetnet.com
11) Dr Gomez, S.R. La santé par les plantes. Miami Florida, 1èreédition, pp.136-138 (2003)
12) Fédération Internationale du Diabète : Région Afrique. Guide de prise en charge du diabète de type 2 pour l’Afrique subsaharienne, pp.13-30 (2005)
13) Ministère de la santé. Guide thérapeutique standard du Rwanda, première édition, pp. 169-176 (2007)
14) SDA, Church, Health and Healing, 2010 p 72, 38,14
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Amasakoshi y’ibihe by’imvura
Mu gihe cy’imvura umuntu agomba guhindura imyambarire akagira ibyo areka,yaba imyenda amasakoshi n’inkweto byose bigahinduka,ni nayo mpamvu tugiye kureba amwe mu masakoshi ushobora gukoresha mu gihe cy’imvura nk’iki turimo,niba uziko ushobora kuza kunyagirwa cyane cyane ku bantu bajya ku kazi buri munsi kandi badafite imodoka zabo bagendamo.
Isakoshi ifite uruhu rwozwa n’amazi ntigire icyo iba ,ni imwe muzo wakoresha mu bihe nk’ibi by’imvura.
ushobora kandi kugendana isakoshi ifite uruhu rwa kwire,nayo ntacyo yakorwaho n’imvura n’ubwo wanyagirwa.
Hari nanone amasakoshi usanga afite uruhu rubengerana,nayo ikaba yajyaho amazi ntiyengirike,iyo ushobora kuyikoresha mu gihe cy’imvura.
Hari kandi amasakoshi usanga inyuma agaragara nk’isashi,naho imbere harimo ububiko bwayo busanzwe,maze iyo sashi ntibe yakorwaho n’imvura
Aya niyo masakoshi ushobora gukoresha mu bihe nk’ibi by’imvura ukazahindura mu gihe yagabanutse.
Nziza Paccy


text:
Munyakazi Isaac yashyizwe kuri uwo mwanya tariki ya 4 Ukwakira 2016, Ubwo Perezida Kagame yatangazaga abayobozi bashya muri za Minisiteri n’ibigo bizishamikiyeho n’abayobozi b’intara, aho uyu yasimbuye Olivier Rwamukwaya wagizwe Umunyamabanga wa Leta ushinzwe amashuri y’imyuga n’ubumenyi ngiro.
Mu muhango wo gushimira no kwifuriza imirimo myiza Munyakazi Isaac, witabiriwe n’abarezi ndetse n’abanyeshuri ba Kaminuza ya Kigali, kuri uyu wa 12 Ukwakira 2016, ubuyobozi bwayo bwamushimiye uburyo yitangaga igihe yayikoreraga ariko bunamwereka ko ireme ry’uburezi rigipfira hasi ku buryo bidakosowe n’ubundi nta cyerekezo cyiza uburezi bw’u Rwanda bwagira.
Prof Nshuti Manasseh yagize ati "Turagusaba kwita ku ireme ry’uburezi (quality) kuko ibibazo by’ireme ry’uburezi ubibonera muri Kaminuza. Usanga umuntu atazi kuvuga ururimi urwo ari rwo rwose no kurwandika, ugasanga Ikinyarwanda ntacyo azi, Igifaransa ntacyo azi, Icyongereza ntacyo azi, ibyo rero ni ibibazo biba byaratangiriye hasi. Ibyo yaba yiga byose ntabwo abasha kubigeraho neza kubera izo nzitizi aba afite .”
Yakomeje avuga ko iyi kaminuza itewe ishema n’uyu mugabo ati” Reka mbabwize ukuri, Munyakazi ni umugabo ukunda akazi , ni inyangamugayo afite ubunyarwanda muri we.”
Mu ijambo rye, Munyakazi Isaac yashimiye Umukuru w’Igihugu wamugiriye icyizere akamushinga amashuri abanza n’ayisumbuye, ashimangira ko atazemera ko ireme ry’uburezi rikomeza kuba ikibazo.
Ati “Hakenewe umusaruro uva mu burezi bw’ibanze, abana bakigishwa hakiri kare ibyazatuma bihangira imirimo no gukora udushya aho kurangiza ayisumbuye biteze ubushomeri. Reka mbabwire, burya iyo dusaba abanyeshuri bo muri kaminuza gukora neza kandi nta cyo bavanye mu mashuri abanza n’ayisumbuye tuba tubarenganya.”
Yokomeje avuga ko azakora uko ashoboye hamwe nabo bafatanyije kugira ngo barusheho gufasha umwarimu kumva ko yitaweho.
Ati "Ntabwo ikibazo cy’amafaranga ari cyo umwarimu afite gusa,hari n’ibindi byarebwaho akumva ko yitaweho nawe, bigatuma iryo reme ry’uburezi rizamuka.”
Munyakazi Isaac yageze muri Kaminuza ya Kigali mu ntangiro z’umwaka wa 2013, yari yabanje gukora nk’ushinzwe ireme ry’uburezi muri iyi kaminuza, nyuma aza kuba umuyobozi w’Ishami ry’Ubukungu n’Imicungire y’Ubucuruzi (Dean of the Faculty of Business Management and Economics) akabifatanya no kwigisha.
Abanyeshuri yigishaga n’abo yabereye umuyobozi, bamusabye kuzagendera mu ndangagaciro yabigishaga kugira ngo azabashe gusohoza inshingano ze neza.
Amafoto: Mahoro Luqman


text:
Ubuzima mu isi buragorana,iy’umunsi ushobora kuba wishimye ariko bwacya ukumva nta munezero ndetse nta byiringiro ariko ntidukwiye guhangayikishwa nibyo tubona biduca intege kuko Bibiliya igaragaza ko nyuma y’ubu buzima hari ubundi. Hari ubwami bw’Imana kubayizera butazigera bugaragaramo ibibazo byo kutwihebesha no kutubabaza ahubwo tuzaba mu mahoro. Muri Bibiliya harimo ibyanditswe byinshi bigaragaza ko hari ibyiringiro nyuma y’ubu buzima,bimwe muri byo byanditswe ni ibi:
Yesaya 9:6 Gutegeka kwe n’amahoro bizagwirira ku ntebe ya Dawidi n’ubwami bwe, bitagira iherezo kugira ngo bibukomeze, bibushyigikize guca imanza zitabera no gukiranuka, uhereye none ukageza iteka ryose. Ibyo ngibyo Uwiteka Nyiringabo azabisohoresha umwete we.
Yeremiya 29:11”Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. Ni ko Uwiteka avuga.”
Zefaniya 3:17”Uwiteka Imana yawe iri muri wowe imbere, ni intwari kandi irakiza. Izakwishimana inezerewe. izaruhukira mu rukundo rwayo, izakunezererwa iririmba.”
Mika 4:4“Ariko umuntu wese azatura munsi y’uruzabibu rwe no munsi y’umutini we, kandi nta wuzabakangisha kuko akanwa k’Uwiteka Nyiringabo ari ko kabivuze.”
Zefaniya 3:17“Uwiteka Imana yawe iri muri wowe imbere, ni intwari kandi irakiza. Izakwishimana inezerewe. izaruhukira mu rukundo rwayo, izakunezererwa iririmba.” Matayo 25:21 “Shebuja aramubwira ati ‘Nuko nuko mugaragu mwiza ukiranuka, wakiranutse mu bike, nzakwegurira byinshi, injira mu munezero wa shobuja.”
1 Abakorinto 2:9“Ariko nk’uko byanditswe ngo “Ibyo ijisho ritigeze kureba, N’ibyo ugutwi kutigeze kumva, Ibitigeze kwinjira mu mutima w’umuntu, Ibyo byose Imana yabyiteguriye abayikunda.”
1Yohana3:2“Bakundwa, ubu turi abana b’Imana ariko uko tuzamera ntikurerekanwa. Icyakora icyo tuzi ni uko Yesu niyerekanwa, tuzasa na we kuko tuzamureba uko ari.” Ibyahishuwe 21:4“Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize..”
Igihe usomye iyo mirongo ujye wizera kandi wumveko ijambo ry’Imana ari ukuri,ntibasha kubeshya ahubwo isohoza ibyo ivuganye n’abantu bayo.


text:
Rwanda | Nyanza: Abaturage biyubakiye umurenge SACCO
Nyuma y’amezi agera kuri atanu umurenge SACCO w’umurenge wa Rwabicuma ukorera mu nzu y’intizanyo abaturage bo muri uwo murenge bafashe icyemezo biyubakira aho ukorera hatanga umutekano w’amafaranga yabo babitsamo.
Buri muturage wo muri uwo murenge yiyemeje gutanga umusanzu wo kubaka umurenge SACCO uva ku gihumbi cy’amafranga y’u Rwanda gusubiza hejuru bitewe n’uko buri wese yifite.
Inyubako y’umurenge SACCO wa Rwabicuma igeze ku gipimo cya 70 % cy’imirimo yose ikenewe kugirango irangire nk’uko Gasore Clement, umunyamabanga Nshingwabikorwa w’uwo murenge abivuga.
Ashingiye aho imirimo y’inyubako igeze Gasore avuga ko mu ntangiriro z’ukwezi kwa karindwi 2012 iyo nyubako y’umurenge SACCO izaba yatashwye ku mugaragaro.
Impamvu yatumye abo baturage bitabira kwiyubakira inyubako y’umurenge SACCO ni uko benshi muri bo bafite uburyo bwo kubonamo amafaranga binyuze mu mushinga uhakorera wo guhanga amaterasi y’indinganire mu misozi miremire iri muri uwo murenge ariko bagahura n’ikibazo cyo kutagira aho bashobora kwizigamira amafaranga bavanye muri iyo mirimo cyangwa indi mishinga ibyara inyungu z’amafaranga.
Mbere y’uko umurenge SACCO ugera mu murenge wa Rwabicuma ababishoboye bakoraga urugendo runini bajya kubitsa mu bigo by’imali n’amabanki byo mu mujyi wa NYANZA bikabatwara igihe kinini ndetse bikabicira imirimo basabwa gukora nk’uko Mukayuhi Bernadeta umuturage wo muri uwo murenge abitangaza.
Abaturage b’umurenge wa Rwabicuma bavuga ko umurenge SACCO bawubonamo ibyiza byinshi birimo kubasha kwizigamira no kubafasha kwaka inguzanyo zo kwiteza imbere mu buryo burambye.
Inyubako y’umurenge SACCO wa Rwabicuma izatwara akayabo ka miliyoni 22 z’amafaranga y’u Rwanda nk’uko ubuyobozi bw’umurenge wa Rwabicuma bubivuga.


text:
Nk’uko byatangajwe n’Ikigo Nyarwanda cyita ku buhinzi bw’imboga n’imbuto (RHODA) cyaje guhuzwa n’ibindi byinshi bikora bimwe bikabyara ikigo cyitwa RAB, hagaragazwa ko ikinyomoro gishobora kugeza mu myaka iri hagati ya 15 na 20 kigitanga umusaruro.
Ikinyomoro ni igihingwa gikomoka muri Amerika y’Epfo, aho kiboneka mu bihugu nka Peru, Chili, Equateur na Bolivia.
Ni igihingwa kigira umubyimba utari munini cyane n’imizi miremire, kikaba gishobora kugira uburebure bugera kuri metero 6 mu gihe gikuze neza cyahawe ibyo gikeneye byose, kikarangwa no kumara imyaka myinshi kigitanga umusaruro.
Aya makuru avuga ko ibibabi byacyo bifite ishusho y’umutima, bikagira uburebure bushobora kureshya na santimetero 30 z’uburebure na santimetero 12 z’ubugari.
Aya makuru avuga ko kugira ngo ibinyomoro bishobore kuramba, ari ngombwa ko bihingwa ku butaka bufite ubuhehere buhagije, budakomeye cyane ku buryo bwemerera amazi n’umwuka kubwinjiramo bitagoranye.
Iki gihingwa gishobora guhingwa ahantu hose hari ubutumburuke buri hagati ya metero 3000 na metero 3000, kikaba gishobora no guhingwa ku butumburuke buri hasi y’ubu, ariko muri icyo gihe kigatanga umusaruro muke, kandi kikera utubuto duto.
Aya makuru avuga ko n’ubwo iki gihingwa gishobora kuba kirekire cyane, usanga uruti rwacyo rudakura ngo rugire umubyimba munini, bityo bikaba bigora cyane kuba cyashobora guhangana n’umuyaga mu buryo buhagije.
Ibi kandi bishobora no kuba ku mashami yacyo, bityo bikaba biba byiza iyo gihinzwe aho imiyaga idakunda kwibasira cyane.
Ikinyomoro gishobora kumara imyaka irenga 15 kigitanga umusaruro
Labels: ibinyomoro, imbuto, ubuhinzi


text:
Kinyarwanda
You are here: Home / Translations / Kinyarwanda
Amakimbirane : Conflict-War with Iraq:, 19 March 2003
Kinyarwanda translation from Kimuli Leonard kimronald@avu.org
Mbere y` intambara: intwaro za kirimbuzi
Tariki 19 Werurwe 2003 saa kumi n`ebyiriz`umugoroba muri Amerika
Iyi nkuru yanditswe habuze iminota mirongo itatu ngo twumve ko intambara
yatangiye muli Irake.Hepfo, turagendera ku byavuzwe byerekeye uburyo izo
ntwaro bita intwaro za kirimbuzi zikora .Uko kurimbura ntabwo ari igikorwa
kigaragara ahubwo ni uguhungabanya imitekerereze isanzwe y`umuntu nkuko bishobora
kumera mu minsi yegereje urupfu. Uburemere bw`iyi nyandiko bishingiye ku
gihe turimo.Turagerageza kwerekana uburyo ubwoko bw`abantu bushobora gukirira
cyangwa gutakariza muli ibi bihe bitwegereza intambara.
AKAMARO
Buli muntu wese afite uburyo yumva intambara n`ukuntu yabyifatamo.Igihe
twebwe AMY na ARNY,dutekereza intambara n`akamaro kayo.Iby`ingenzi byerekana
akamaro kavugwa mu binyamakuru ni uko ari intwaro za kirimbuzi.Kuba bivugwa
ko izo ntwaro ari mbi aliko ntibyigeze bishyirwa mu bikorwa, intwaro zabaye
nka baringa-bivugwa ko biriho ariko bitagaragara.Turabyita baringa tubigereranya
n`akamaro k`ibihugu n`abategetsi babyo.Baringa bavuga ngo iri aha aliko ntibayerekane
kuva benshi bahakana ko ibaho .Akamaro ka baringa kerekana kamere yacu twese,mutegetsi
uwo ariwe wese no muli buri gihugu.Muli make intwaro ni ibikorwa byacu bya
kirimbuzi.Izo ntwaro zitera ubwoba umuryango wose w`abantu(isi yose).Kubera
izo ntwaro turii hafiyo guhungabana,turi no mubyago byo guhungabanya abantu
ndetse n`ibintu.
IBIDAFITE IHURIRO
Mu bihe biteye agahinda ndetse bikomeye,abantu twese tugaruka inyuma kuli
bicye tuzi neza by`iyi si. Twebwe AMY na ARNY tuzi ko abantu n`isi bihinduka
bigafata intera ndende cyane mu myifatire yabo mugihe ibihe bimeze nabi ndetse
n`amacakubiri bari barabyibagiwe.Ingaruka muri uko kugera kure mu gutekereza
ni uguhindagurika kw`imitekerereze yacu ya buri munsi. Imyumvire y`isi ku
byerekeye intambara yahungabanyijwe n`ingufu z`intwaro za kirimbuzi.
URUPFU NO KWOROHEREZA
Ingaruka z`urwo rugendo rubabaje kandi ruteye ubwoba, ni ugupfa mu bitekerezo.
Muli urwo rugendo Ugutekereza kwacu kwa buri munsi kurahungabana,Njyewe irabura
neza nezaIiyo ayo maherezo aduhungabanyije ntabwo tuba turi mu byago byo
kuba twapfa gusa.amahirwe avuye mu mihindukire yo gutekereza ashobora rimwe
na rimwe kutuvana muri urwo rwego. Hafi yo gupfa ububabare n`ibyishimo bikabije
byo kuba umuntu bihinduka kuva ku isi. iyo twipakuruye amakimbirane kw`isi
dushobora gukoresha ubumenyi tutigeze dukoresha mbere.Nk`ababyitegereje kandi
batabibayemo gusadushobora kwerekana ubu iki, ubu kiriya.Ubu ubumenyi bw`inabi
bwashyizwe ku ruhande,kugira amahoro byari byaribagiranye .Ubu jyewe, ubu
wowe, ubu twese .ubu nibihe byashize ndetse n`ibizaza.Ubu iburasirazuba-amajyepfo,ubu
uburengerazuba n`amajyaruguru .Muli ubu buryo buri gikorwa kiragaragara,kigakoreshwa
ndetse kikaba cyanagenzurwa.
IGITERA INTAMBARA
Kubera ko tuzi ko intambara ari amakimbirane ayo ariyo yose adafite umuhuza,igitera
intambara ni uguhungabana kw`imitekerereze ni ukuvuga kutita ku bintu no
kubyoroshya,kugirango uhagarike intambara ugomba kumenya kworoheranaKkugeza
ubu ubwoba bw`isi bwateye intambara n`amaraso arameneka, bikarangirira gusa
mu ruhande rumwe twemera ko kumva intambara n`akamaro kayo byumvikanisha
uburyo bushoboka bw`intwaro za kirimbuzi,buzatera imyumvire mishya. muli
ubwo buryo dushobora kuba twirengagije amakimbirane tukayoroshya.
KWOROHERANA
Muli make buri wese agomba kumenya icyo ali gukora ibu,urugero kwirinda
intambara,kurwana,gutekereza ,gushyigikira amahoro,intambara no kugirea ubumenyi
buhoraho cyangwa bwa buri kintu.Ibyiyongera kubyo uri gukora koresha ubumenyi
bwo kworoherana mu bihe byose. Ugomba kwerekana uruhare rwawe,umuhuza akagaragara.
Ibyo ushyigikiye bigomba kugaragara kandi bigashoboka. Tuzi ko ubumenyi buhoraho
bugabanya iintambara.ibyo dishyigikira ntibigomba gusa kubuza abandi kugira
uruhare mi ntambara ahubwo gukorera hamwe kugiramgo turebe ingaruka z`intambara
mbere yuko iba.tumenye ubusazi maze tubukoreshe muburyo bw`ubuwumvikane
ICYO INTAMBARA IVUGA
Intambara n`uko ubyumva,aliko mubyukuli intambara ni nk`urupfu ituma ugendera
ku bitekerezo byo kuvuga ko buri kintu cyose gikenerwa.ibibi cyane nuko twumva
ko buri kintu cyose kiriho ali cyiza aliko bitari mulitwe cyangwa hagati
yacu .
Byahinduwe mu kinyarwanda na
KIMULI
Murakoze


text:
Rwanda | Gakenke: SACCO ya Muzo yemereye abaturage inguzanyo zo kwishyura amafaranga ya mitiweli
Umucungamari wa SACCO ya Muzo, Nzabonimpa Thierry arasaba abaturage bo mu Murenge wa Muzo bishyuye neza inguzanyo z’umwaka ushize kubagana bakabaha inguzanyo zo kwishyura ubwisungane magirirane mu kwivuza.
Nzabonimpa atangaza ko nta kibazo abaturage bagombye kugira cyo kubura amafaranga ya mitiweli mu gihe bishyuye inguzanyo za mitiweli ishize neza.
Mu muhango wo gutangiza icyumweru cyahariwe mitiweli mu Karere ka Gakenke wabaye tariki 16/08/2012 mu Murenge wa Muzo, Umuyobozi w’akarere wungirije ushinzwe imibereho myiza, Ntakirutimana Zephyrin yibukije abaturage ko nyuma y’ukwezi kwa munani batazabasha kwivuza bataratanga amafaranga y’ubwisungane mu kwivuza.
Abayobozi b’imidugudu bihaye inshingano zo gufata iya mbere mu gutanga imisanzu y’ubwisungane magirirane mu kwivuza kugira ngo n’abandi baturage babarebereho.
Abayobozi b’ibimina basabwe kwihutira gutanga amafaranga y’abanyamuryango igihe cyose bayashyikirijwe kuko bituma abanyamuryango bahita babasha kwivuza mu gihe hagize abafashwe n’uburwayi.
Kuva mu ntangiriro z’ukwezi kwa karindwi, mu karere hatangijwe gahunda y’ibimina bya mitiweli mu rwego rwo gufasha abaturage gutanga amafaranga buhoro buhoro no guhwiturana hagati y’abanyamuryango b’ikimina kwishyura ku gihe kugira ngo babashe kwivuza.
Mu mwaka ushize, Umurenge wa Muzo warangije uri ku mwanya wa karindwi mu karere n’ubwitabire bwa 95.5 % none ubu uri ku mwanya wa nyuma mu mirenge 19 igize akarere n’ubwitabire bwa 4 %.


text:
ESE UMUGORE YAKORA IKI KUGIRA NGO ASOHORE CYANGWA SE ARANGIZE ?
Inkuru tugezwaho n'umwanditsi kuri blog Igituba akaba n'impuguke ku by'Igitsina GATERNELSON
MUSHOBORA GUTEKEREZA KO UMUGORE ADASHOBORA KURANGIZA CYANGWA SE GUSOHORA KUKO HARI ABAGORE BATARI BAKE BUMVA BASHAKA KURANGIZA NDETSE NO G USOHORA BIMWE BIKOMEYE NK’IBYA ABAGABO, NYAMARA ICYO KIBAZO UBU KIMAZE KUBONERWA UMUTI NYUMA Y’UBUSHAKATSI BUMAZE IMYAKA IRENGA IKINYEJANA CYOSE IKORWA KU ISI KU BAGORE BATANDUKANYE.
KUGIRA NGO MBASHE KUMVISHA UMUGORE NDETSE N’UMUGABO URIMO GUSOMAIYI NYANDIKO KO BISHOBOKA NAKWANDIKIYE UKO WABIGERAGEZA NONEHO UKAMENYA NEZA KO WASOHORA RWOSE NK’IBI BY’ABAGABO CYANGWA SE KO WAKORA IMIBONANO MPUZABITSINA UGASOHORA UKANARANGIZA.
IYO UKOZA IYO MYITOZO UMENYA NEZA ITANDUKANIRO MU KURANGIZA K’UMUGORE NDETSE NO GUSOHORA KWE!!!!!!!
HAKENEWE IKI: USHOBORA GUKORESHA INTOKI ZAWE CYANGWA SE IGIKINISHO KIMEZE NK’IMBORO!!!!!!!, ISUME NDETSE N’ISASHE HANWE N’AMASHUKA MEZA ATUNGANYE HAMWE N’AKARAGO CYANGWA SE UMUKEKA.
UKO BIKORWA:
- GUKARABA MU GITSINA CYANGWA SE GUKARABA UMUBIRI WOSE.N’AMAZI ASHUSHYE
- KWICARA WAZAMUYE AMAGURU YAWE ATANDUKANYIJE UGAKORA IBISHOBOKA BYOSE KUGIRA NGO USHYUKWE( USHOBORA GUKORAKORA RUGONGO YAWE CYANGWA SE UGASHAKA UMUGABO AKAGUKORAKORA,,,) NONEHO UTANGIRE KUBIKORA BIMEZE NEZA
- IYO UMAZE KUMVA WAFASHE UMURIRO NEZA, WINJIZA INTOKI EBYIRI ZAWE MU GITSINA CYAWE UGANISHA HEJURU INYUMA Y’AHANTU WUMVA IGUFA RY’IMBERE Y’AMATAKO NI RIMWE TITEYEHO INSHYA( PUBIS), NONEHO URISHYIRAMO KO MI GITSINA CYAWE HARI ISAHA Y’URUZIGA , UBWO NGUBWO URASHAKISHA HAGATI YA SAA TANU NA SAA SABA UGANA IMBERE MU GITSINA UZAKORA AHANTU HAMEZE NK’ISHAZA KUHAKORAKORA UBA WUMVA BIRYOSHYE CYANE NIHO BITA MU NDI9MI Z’AMAHANGA G-SPOT CYANGWA SE G-TOUCHE, AHO HANTU RERO NIHO HARI IBANGA RYO KUGIRA NGO URANGIZE KANDI UNASOHORE IBIKARI BYINSHI BIMEZE NKA TSUNAMI, UZAHAKORAKORA UHATSINDAGIRA KANDI UHAZENGURUTSA INTOKI ZAWE KUGEZA KU NSHURO ESHANU CYANGWA SE ESHESHATU NONEHO USOHOKE HO GATO NK’AMASEGONDA ATATU WONGERE WINJIZE INTOKI UHAKORAKORE NA NONE NK’INSHURO ESHANU CYANGWA SE ESHESHATU GUTYO WONGERE USOHOKE AMASEGONDA ATATU KUGEZA UBWO UZUMVA USOHOYE IBIKARI BYINSHI BISHYUSHYE UKUMVA UBUZE UBWENGE, NI WUMVA RERO USHYATSE KUNYARA UZAMENYA NEZA RWOSE JKO UGIYE GUSOHORA IKINDI KANDI NUSHAKA UBURYOHE BUKOMEYE CYANE WAJYA UNAKORAKORA MU GIHE KIMWE NA RUGONGO YAWE N’UKUNDI KUBOKO KWASIGAYE WUMVA UMUNEZERO MWINSHI UGUKWIRIYE UMUBIRI WOSE.
- N.B : SI NGOMBWA KO WIKORAKORA UFITE UMUGABO CYANGWA SE UMUKUNZI WAWE, NIWE UGOMBA KUBIGUKORERA BIMARA HAFI NK’ISAHA IMWE.
Ubundi akadomo ka G bakitiriye umuntu w’umushakatsi witwa GRAFENBERG , none rero dore aho gaherereye ku mashusho


text:
Ibyiringiro Mu Guhazwa N’imana Uko Bukeye
Intangiriro
Iyo twizeye Yesu Kristo nk'Umukiza wacu, duhinduka abana b’Imana, babyawe kandi bakemerwa mu muryango w'Imana. Bityo, duhinduka abagomba kwitabwaho n'Imana nka Data wa twese wo mu ijuru udukunda.
Yohana 1:12-13 "Icyakora abamwemeye bose, bakizera izina rye, yabahaye ubushobozi bwo kuba abana b'Imana. 13 Abo ntibabyawe n'amaraso, cyangwa n'ubushake bw'umubiri, cyangwa n'ubushake bw'umugabo; ahubwo babyawe n'Imana."
Abaroma 8:15-16 "Kuko mutahawe Umwuka w'ububata ubasubiza mu bwoba; ahubwo mwahawe Umwuka ubahindura abana b'Imana, udutakisha tuti: Aba, Data! 16 Umwuka w'Imana ubwe ahamanya n'Umwuka wacu, yuko turi abana b'Imana:
Abagalatiya 3:26 "Mwese muri abana b'Imana, mubiheshejwe no kwizera Kristo Yesu:"
Matayo 7:7-11 "Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa. 9 Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
Nkuko Imana itunganye, no kutwitaho kwe ni ko gutunganye kandi kwuzuye. Ibikurikira byerekana uburyo bw'ingenzi bw'uko Imana yita ubwayo ku bizera Kristo nk'abana bakundwa bayo. Aya ni amahame y'ingenzi by'umwihariko ku bizera bashya.
Isezerano ry'uko Imana itwitaho
Nk'abana b'Imana, abizera bose bahinduka abitabwaho by'umwihariko n'Imana izi byose, yo, nka Data wo mu ijuru wita mu buryo buturenze kwumva, kuri buri mwana wayo. Isezerano ryo muri 1 Petero 5:7 rituruka mu guhugura kwo mu murongo wa 6 kandi rishobora kwumvikana no gukoreshwa mu bivugwa aha. Reka turebe ibice bitatu by'iri sezerano: Uruhare, inkomoko, n'ukuri.
1 Petero 5:6-7 "Nuko mwicishe bugufi muri munsi y'ukuboko gukomeye kw'Imana, kugira ngo ibashyire hejuru mu gihe gikwiriye. 7 Muyikoreze amaganya yanyu yose kuko yita kuri mwe."
Uruhare cyangwa uguhugura
Isezerano ry'uko Imana itwitaho rituruka mu murongo ubanza uri n'itegeko, "Nuko mwicishe bugufi, muri munsi y'ukuboko gukomeye kw'Imana, kugira ngo ibashyire hejuru mu gihe gikwiriye." Uku ni uguhamagarira ugushaka kwicisha bugufi no kwiyegurira ubushobozi busumba byose n'ubushobora-byose bw'Imana. Mu Kigiriki, inshinga ni itegeko kandi iri mu ijwi ryerekana igikorwa gikorerwa ruhamwa. Aho kuba ngo "mwicishe bugufi" ni "mucishwe bugufi" cyangwa "emera gucishwa bugufi." Ibivugwa muri 1 Petero ni ibyo gutotezwa no kubababazwa ku bw'izina rya Kristo mu gihe turi kuri iyi si. Kubabazwa ni imfashanyigisho Imana ikoresha, nk'itanura ryaka cyane rikoreshwa n'abacura ibyuma, mu gutunganya no gukuza ukwizera kwacu. Ubu ni uburyo bworoheje mu by'uko budutera kubaho tugengwa n'Imana. Ku byerekeye ikigereranyo cyo gucura, reba 1 Petero 1:6-9.
"Ni cyo gituma mwishima, nubwo ahari mukwiriye kumara igihe gito mubabazwa n'ibibagerageza byinshi; 7 kugira ngo kwizera kwanyu kugaragare ko kurusha izahabu igiciro cyinshi, (kandi izahabu, nubwo ishira, igeragereshwa umuriro), kandi kugira ngo kwizera kwanyu kugaragare ko ari uk'ukuri, amaherezo kuzabaheshe ishimwe n'ubwiza n'icyubahiro, ubwo Yesu Kristo azahishurwa. 8 Uwo mumukunda mutaramubona, kandi nubwo none mutamureba muramwizera, ni cyo gituma mwishima ibyishimo byiza bitavugwa, 9 kuko muhabwa agakiza k'ubugingo bwanyu, ni ko ngororano yo kwizera kwanyu."
Ubwirasi bw'umuntu bugaragara neza mu kumaramaza, kubaho uko abyumva atitaye ku Mana. Nk'urugero, iyo umuntu ariho adatotezwa, ashaka gusubira inyuma cyangwa agashaka kwifatira ibintu mu maboko ye aho gushyira ubugingo bwe munsi y'ukuboko gukomeye kw'Imana. Petero adutungira agatoki ku Mwami Yesu nk'urugero rutunganye rwo kwiyegurira no kwicisha bugufi biri muri 1 Petero 2:21-25. Mu itegeko ryo mu mur. wa 6 aduhugurira kwemerera Imana kuducisha bugufi ku bwo kubabazwa ko muri ubu bugingo.
1 Petero 2:21-25 "Kandi ibyo ni byo mwahamagariwe, kuko na Kristo yabababarijwe, akabasigira icyitegererezo, ngo mugere ikirenge mu cye. 22 Nta cyaha yakoze, nta n'uburiganya bwabonetse mu kanwa ke: 23 yaratutswe, ntiyabasubiza; yarababajwe, ntiyabakangisha; ahubwo aritanga yiha Idaca urwa kibera. 24 Ubwe yikoreye ibyaha byacu mu mubiri we, abibambanwa ku giti; kugira ngo dupfe ku byaha, duhereko tubeho ku gukiranuka. Imibyimba ye ni yo yabakijije. 15 Kuko mwari nk'intama zizimiye, ariko none mukaba mwaragarukiye Umwungeri w'ubugingo bwanyu,ni we Murinzi wabwo."
Inkomoko cyangwa urufatiro
Imizi yo kwicisha bugufi munsi y'ukuboko gukomeye kw'Imana iboneka mu magambo "muyikoreze amaganya yanyu yose." Dushobora kubivuga ukundi, "Mwemere gucishwa bugufi ... mu kwikoreza amaganya yanyu yose Umwami." Ibi birushaho kugaragara biturutse mu buryo Ikigiriki giteye aho kuba uko Ikinyarwanda giteye, ariko ubu ni bwo busobanuro. Kwikoreza ibyaha byacu Umwami bihinduka urufatiro n'uburyo bwo kwicisha bugufi kugomba kubaho.
Byongeye kandi, mu Kigiriki, "amaganya yanyu yose" ni: "uko amaganya yanyu yose cyangwa uko ibyanyu byakabaye." Igitekerezo aha si ukwikoreza Umwami wacu buri kibazo, ahubwo tugomba kugera aho dushyira ubugingo bwacu, n'imitwaro yabwo yose, ibiduhangayikisha, ubwoba, tukabishyira mu maboko y’udukunda kandi ushoboye. Aho gufata ibyacu mu maboko yacu, aho kugerageza gukoresha no kuyobora abandi n'ibyacu, tugomba gufata umugambi wo gushyira ubugingo bwacu mu Mana, imigambi yayo n'igihe cyayo. Iyo dukoze ibi by'ukuri, dushobora kwicisha bugufi munsi y'ukuboko gukomeye kw'Imana kugira ngo dukore iby'umugambi usumba byose w'Imana. Iyo ibi bidakozwe, turiyogeza mu kugerageza gukoresha ibyo duhura na byo muri ubu bugingo, cyane cyane iyo turi mu kaga no gutotezwa.
Mu gitabo cya 1 Samueli, Imana yashyizeho Dawidi kuba umwami asimbura Sauli kubera igicumuro cya Sauli (reba 1 Samueli 15-16). Sauli yari umuntu, aho gushyira ubugingo bwe munsi y'ukuboko gukomeye kw'Imana, yakunze gushaka kwifatira ibintu mu biganza bye. Yigiraga umukoresha n'umuyobozi kandi hari byinshi nk'ibi byo mu mico ya Sauli biboneka muri twe. Imana ntiyashakaga ko Dawidi aba nka Sauli, niyo mpamvu yakoresheje Sauli no gutoteza Dawidi kwe kugira ngo ikure kuri Dawidi imico nk'iya Sauli. Inshuro ebyiri zose, Sauli yateye Dawidi icumu ashaka kumwica. Sauli yageragezaga gukora iki? Yashakaga kugerageza gukoresha no kuyobora ibyazaga kumubaho. Yangaga kwemera ubushake bw'Imana. Dawidi we yakoze iki? Ese yafashe icumu na we aritera Sauli? Oya. Yikoreje ibye byose Imana, yeguriye ubuzima bwe ukuboko gukomeye kw'Imana. Yarazibukiye aramuhunga.
1 Samueli 18:10-20 "Bukeye umwuka mubi uva ku Mana, ahanga kuri Sauli cyane, asaragurikira mu kirambi cy'inzu ye; Dawidi aherako acuranga nk'uko asanzwe akora iminsi yose; kandi Sauli yari afite icumu mu ntoke. 11 Sauli aherako atera icumu, yibwira ko yahamya Dawidi rikamushita ku rusika. Dawidi yizibukira kabiri, amuri imbere. 12Nuko Sauli atinya Dawidi, kuko Uwiteka yari kumwe na we, kandi akaba atandukanye na Sauli. 13 Ni cyo cyatumye Sauli amwivanaho, akamugira umutware w'ingabo igihumbi; Dawidi akajya atabarana na zo bagatabarukana. 14 Dawidi akajya yitonda mu byo yakoraga byose; kandi Uwiteka yari kumwe na we. 15 Nuko Sauli abonye ko Dawidi akiranuka rwose mu byo akora, aramutinya. 16 Ariko Abisraeli n'Abayuda bose bakundaga Dawidi, kuko yajyaga atabarana na bo, bagatabarukana. 17 Bukeye Sauli abwira Dawidi ati: Nguyu umukobwa wanjye mukuru Merabu, nzamugushyingira; ariko rero ujye imbere y’intwari, urwane intambara z'Uwiteka; kuko Sauli yibwiraga ati: ye kuzangwaho, ahubwo azagwe ku Bafilisitia. 18 Ariko Dawidi abwira Sauli ati, nkanjye kuba umukwe w'Umwami ndi nde? Kandi ubugingo bwanjye ni iki, cyangwa inzu ya Data mu Bisraeli? 19 Ariko igihe gisohoye Merabu mwene Sauli yari akwiriye gushyingirwa Dawidi, bamushyingira Adurieli Umumeholati, aramurongora. 20 Hanyuma Mikali umukobwa wa Sauli abenguka Dawidi; abibwira Sauli, arabyishimira."
Impamvu cyangwa ibisobanuro
Impamvu tugomba kwegurira cyangwa kwikoreza Umwami ibyacu iboneka muri aya magambo, "kuko yita kuri mwe." Mu Kigiriki handitswe ngo, "kuko kuri we ni ibye kubitaho." Ibi bivuga ko njye na we atwitaho. Turi ab'igiciro cyinshi imbere y'Imana. Kuki tugomba kwiganyira niba Imana itwitaho? Kutiringira ukurinda kw'Imana ni uburyo bwo kwiyogeza. Ni nk'aho twaba twiyitaho kurusha Imana ndetse dushobora no gukora ibyo Imana izakora; ntidushake kuyiringira n'ubugingo bwacu. Niba Imana idukorera ibishoboka byose mu kuba itarimanye Umwana wayo, ni gute itazarushaho kutwitaho nk'abana yicunguriye?
Abaroma 8:32 "Mbese ubwo itimanye Umwana wayo, ikamutanga ku bwacu twese, izabura ite kumuduhana n'ibindi byose?"
Abaroma 5:8-11 "Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha. 9 Nkanswe none, ubwo tumaze gutsindishirizwa n'amaraso ye, ntituzarushaho gukizwa umujinya w'Imana na we? 10 Ubwo twunzwe n'Imana ku bw'urupfu rw'Umwana wayo wadupfiriye tukiri abanzi bayo, ntituzarushaho gukizwa ku bw'ubugingo bwe? 11 Ariko si ibyo byonyine, ahubwo twishimira Imana ku bw'Umwami wacu Yesu Kristo ukiduhesha kwuzura na yo na bugingo n'ubu."
Isezerano ry’Imana mu kutumara ubukene
Ubwo Imana yita kuri buri wese muri twe nk'abana yicunguriye, intumwa Pawulo aduhamiriza ko uku kutwitaho kugera no ku byo dukenera bya buri munsi (ariko si ibyo turarikira). Intumwa Pawulo yaranditse ati "Kandi Imana yanjye izabamara ubukene bwanyu bwose, nk'uko ubutunzi bw'ubwiza bwayo buri muri Kristo Yesu" (Abafilipi 4:19). Iri ni isezerano ryakozwe bitewe n'inkunga y'amafaranga Abafilipi boherereje Pawulo mu kumufasha mu murimo we. Yabiringije ko gutanga kwabo kutazababera kubura. Imana yagombaga kubamara ubukene, kandi impamvu yabyo ntiyari ikindi uretse, "ubutunzi bw'ubwiza bwayo buri muri Kristo Yesu." Ndibuka na none Abaroma 8:32.
Umwami Yesu yatanze impuguro zo kutagira amaganya ku byerekeye ibyo dukena buri munsi. Yibanze ku buryo Imana ubwayo yita ku byo dukenera by'ibanze nk'uko biri muri Matayo 6:25-34. Inshuro eshatu aratubwira ati "ntimwiganyire" (6:25-31, 34). Inshuro eshanu abaza ibibazo bigamije kwerekana ko kwiganyira kutagira umumaro.
Matayo 6:25-34 "Ni cyo gitumye mbabwira nti, ntimukiganyire ngo mutekereze ubugingo muti, tuzarya iki? Cyangwa muti, tuzanywa iki? Ntimwiganyire ngo mutekereze iby'umubiri wanyu ngo, tuzambara iki? Mbese ubugingo ntiburuta ibyo kurya, umubiri nturuta imyambaro? 26 Nimurebe ibiguruka mu kirere, ntibibiba, ntibisarura, ntibihunika mu bigega, kandi So wo mu ijuru arabigaburira na byo. Mwebwe ntimubiruta cyane? 27 Ni nde muri mwe wiganyira wabasha kwiyunguraho umukono umwe? 28 None se, ikibaganyisha imyambaro ni iki? Mutekereze uburabyo bwo mu gasozi, uko bumera; ntibugira umurimo, ntibuboha imyenda; 29 kandi ndababwira yuko Salomo mu bwiza bwose atarimbaga nk'akarabyo kamwe ko muri ubu. 30 Ariko Imana, ubwo yambika ubwatsi bwo mu gasozi ityo, buriho none, ejo bakabujugunya mu muriro, ntizarushaho kubambika, mwa bafite kwizera guke mwe? 31 Nuko ntimukiganyira mugira ngo, tuzarya iki? Cyangwa ngo tuzanywa iki? Cyangwa ngo tuzambara iki? 32 Kuko ibyo byose abapagani babishaka: kandi So wo mu ijuru azi ko mubikwiriye byose. 33 Ahubwo mubanze mushake ubwami bw'Imana no gukiranuka kwayo, ni bwo ibyo byose muzabyongerwa. 34 Ntimukiganyire mutekereza iby'ejo, kuko ab'ejo baziganyira iby'ejo. Umunsi wose ukwiranye n'ibibi byawo."
Kuki kwiganyira kutagira umumaro? Nta mumaro kugira kuko bigaragara nk'ibitagira umumaro imbere y'urukundo rukenura rw'Imana no kumenya ibyo dukennye kwayo (reba 6:25, 26, 27 28, 30). Atwigisha ko kwiganyira ari imbuto zo kuba abantu "bafite kwizera guke." Kwiganyira ni imbuto zo kutagaragaza muri twe kutwitaho Imana igomba kutugirira nk'abantu bayo kubera ko igaragariza uko kutwitaho gutangaje inyoni zo mu kirere n'uburabyo bwo mu gasozi. Hanyuma, yerekana ko bitewe n'urukundo rukenura rw'Imana n'ububi bw'igihe gito bw'iyi si, icyo dukwiriye kwitaho kurusha ibindi ni iby'Umwuka (6:33-34).
Isezerano ryo kuduhaza kubw'amasengesho
Nk'abagize umuryango w'Imana, abizera bose bashobora kwegera Imana nka Data wa twese uri mu ijuru ku bw'Umutambyi Mukuru ukomeye wabo, Umwami Yesu Kristo. Kubera ko Imana izi ibyo dukennye mbere y'uko dusaba (Matayo 6:32), kandi ikaba itwitaho nk'inshuti, tugomba kubw'ibyo kuzana ibyo dukeneye hamwe n'iby'abandi imbere y'intebe y'imbabazi y'Imana mu masengesho.
Abaheburayo 4:16 "Nuko rero, twegere intebe y'ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye."
1 Petero 5:7 "Muyikoreze amaganya yanyu yose, kuko yita kuri mwe."
Matayo 7:7-11 "Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa. 9 Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
1 Yohana 5:14-15 "Kandi iki ni cyo kidutera gutinyuka imbere ye, ni uko atwumva, iyo dusabye ikintu nk'uko ashaka: 15 kandi ubwo tuzi ko yumva icyo dusabye cyose, tuzi n'uko duhawe ibyo tumusabye."
Abafilipi 4:6-8 "Ntimukagire icyo mwiganyira, ahubwo ibyo mushaka byose bimenywe n'Imana, mubisabiye, mubyingingiye, mushima. 7 Nuko amahoro y'Imana, ahebuje rwose ay'umuntu yamenya, azarindira imitima yanyu n'ibyo mwibwira muri Kristo Yesu. 8 Ibisigaye bene Data, iby'ukuri byose, ibyo kwubahwa byose, ibiboneye byose, iby'igikundiro byose, n'ibishimwa byose, ni haba hariho ingeso nziza, kandi hakabaho ishimwe, abe ari byo mwibwira."
Niba Imana ituzi kandi ikatwitaho, kuki tugomba gusenga? Kuko Imana yahisemo gukorera mu bugingo bwacu binyuze mu masengesho. Muri Yakobo 5:16 hatubwira ko gusenga k'umukiranutsi kugira umumaro mwinshi iyo asenganye umwete. Gusenga ni uburyo bwo kugirana ubumwe n'Imana n'igihamya cyo kwizera cyangwa cyo kuyoborwa n'Umwuka. Ni uburyo na none bwo kwerekeza imitima yacu ku Mwami, ku mugambi we, no ku gukenura kwe.
Inyinshi muri Zaburi ni amaganya cyangwa Zaburi zo gusaba. Muri zo, dusanga akenshi ko zitangira zerekana akaga, rimwe na rimwe ndetse ni umutima wihebye cyangwa wigunze ku bw'ibibazo uwazanditse yabaga afite. Mu buryo bwo gusenga Imana bw'umunyezaburi ariko, nk'uko azana imitwaro ye ku Mwami, yerekeza amaso ye ku Mana ayibutsa amahame yayo, n'amasezerano yayo. Uko akora ibi ni ko arushaho gusobanukirwa. Zaburi ikarangira n'umutima w'ibyiringiro by'ibyo ategereje n'ibyishimo mu Mwami. Imana ntiragahinduka, ariko umunyezaburi yahinduwe mu masengesho (reba Zaburi 3:1-8; 5:1-12; 6:1-10; 7:10, 13). Iyo imitima yacu ishaka Imana by'ukuri, amasengesho aba uburyo Imana ishobora kuduhinduramo no kutubumbira mu gushaka kwayo.
Amasengesho ni igihe cyo kwihana ibyaha, gushimira Imana no kuyimenyesha ibyo dukeneye mu buryo busobanutse bwo gusaba. Ariko icyo dukeneye kurusha ibindi ni uguhindurwa tugasa n'Umwana w'Imana, Umwami Yesu. Umwana adusezeranya ko Imana, nk'Imana Data, itazaduha ibuye nituyisaba umutsima cyangwa inzoka nituyisaba ifi. Mu rukundo rutunganye n'ubwenge byayo, izi gutanga ibyiza kurusha ibindi. Ariko tugomba gusobanukirwa ko ibyo dukeka ko ari umutsima cyangwa ifi, bishobora kuba mu by'ukuri ibuye cyangwa inzoka. Iyi ni yo mpamvu akenshi Imana idusubiza ngo yego ku byo dusaba, ni na yo mpamvu amasengesho yacu agomba kuba ubushake bw'Imana.
Matayo 7:9-11 "Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
Yakobo 4:3 "Murasaba, ntimuhabwe, kuko musaba nabi, mushaka kubyayisha irari ryanyu ribi."
Ibi bisaba igihe kandi ni yo mpamvu ahari Imana itanga uburyo butatu bwo gusaba ari bwo gusaba, gushaka, no gukomanga nkuko tubiubona muri Matayo 7:7-8.
"Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa."
Amasengesho si ugusaba gusa, ahubwo ni ugushaka kuyoborwa n'ubushake bw'Imana, no kuyitegereza nk'uko umuntu akomanga agategereza ku muryango ko hagira uwumva agakingura umuryango. Mukomeze gusaba, mwihangane, kandi musabe ibiri mu bushake bw'Imana. Mbese ibyo nsaba ni byo byiza kurusha ibindi koko nk'uko umugambi n'ubwenge by'Imana biri?
Inzitizi ku masengesho
Urutonde rukurikira ni urw'ibintu bizitira amasengesho mu bugingo bwacu:
(1) Kutagenza uko Umwuka Wera ashaka.
Yohana 4:22-23 "Dore, mwebweho musenga icyo mutazi, ariko twebwe dusenga icyo tuzi, kuko agakiza kava mu Bayuda. 23 Ariko igihe kiraje ndetse kirasohoye, ubwo abasenga by'ukuri basengera Data mu Mwuka no mu kuri: kuko Data ashaka ko bene abo ari bo bamusenga."
Yuda 20 "Ariko mwebweho, bakundwa, mwiyubake ku byo kwizera byera cyane, musengere mu Mwuka Wera."
Abefeso 6:18 "Mushengeshe Umwuka iteka mu buryo bwose bwo gusenga no kwinginga: kandi ku bw'ibyo mugumye rwose kuba maso, musabira abera bose."
Zaburi 66:18 "Iyaba naribwiraga ibyo gukiranirwa mu mutima wanjye, Uwiteka ntaba anyumviye."
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
1 Yohana 1:9 "Ariko ni twatura ibyaha byacu , ni yo yo kwizerwa kandi ikiranukira kutubabarira ibyaha byacu, no kutwezaho gukiranirwa kose."
(2) Kutagenza uko Ijambo ry'Imana Rishaka (reba na Zaburi 119).
Imigani 28:9 "Uwiziba amatwi ngo atumva amategeko, gusenga kwe na ko ni ikizira."
Yohana 15:7 "Nimuguma muri jye, amagambo yanjye akaguma muri mwe, musabe icyo mushaka cyose, muzagihabwa."
(3) Kudasengana Ukwizera.
Matayo 21:22 "Kandi ibyo muzasaba mwizeye, muzabihabwa byose."
1 Yohana 5:14-15 "Kandi iki ni cyo kidutera gutinyuka imbere ye, ni uko atwumva, iyo dusabye ikintu nk'uko ashaka: 15 kandi ubwo tuzi ko yumva icyo dusabye cyose, tuzi n'uko duhawe ibyo tumusabye."
Yakobo 1:5-7 "Ariko niba hariho umuntu muri mwe ubuze ubwenge, abusabe Imana, iha abantu bose itimana, itishama, kandi azabuhabwa. 6 Ariko rero, asabe yizeye, ari nta cyo ashidikanya: kuko ushidikanya ameze nk'umuraba wo mu nyanja, ujyanwa n'umuyaga, ushushubikanywa. 7 Umeze atyo ye kwibwira ko azagira icyo ahabwa n'Umwami Imana,"
Abaheburayo 11:6 "Ariko utizera ntibishoboka ko ayinezeza: kuko uwegera Imana akwiriye kwizera yuko iriho, ikagororera abayishaka."
(4) Kudasaba kubera kuba nyamwigendaho.
Yakobo 4:2 "Murararikira, ariko nta cyo mubona: murica, kandi mugira ishyari, ariko ntimushobora kunguka,: muratabara, mukarwana; nyamara ntimuhabwa, kuko mudasaba:"
(5) Kudasabana impamvu z'ukuri, nta kwita ku bushake bw'Imana.
Yakobo 4:3 "Murasaba, ntimuhabwe, kuko musaba nabi, mushaka kubyayisha irari ryanyu ribi."
Yakobo 4:15 "Ahubwo ibyo mwari mukwiriye kuvuga ni ibi, ngo: Umwami Imana nibishaka, tuzarama, kandi tuzakora dutya na dutya."
1 Abakorinto 4:19 "Nyamara nzaza vuba, Umwami nabishaka: kandi sinzamenya amagambo y'abo bishyashyarika gusa, ahubwo nzamenya imbaraga zabo:"
Matayo 6:10 "Ubwami bwawe buze, ibyo ushaka bibeho mu isi, nk'uko biba mu ijuru;"
Matayo 26:42 "Yongera kugenda ubwa kabiri, arasenga ati: Data, niba bidashoboka ko iki kindenga, ngo kereka nkinywereyeho, ibyo ushaka abe ari byo biba."
(6) Kutihangana, kunanizwa n'ibirushya.
Luka 18:1 "Abacira umugani wo kubigisha ko bakwiriye gusenga iteka ntibarambirwe;"
1 Samueli 27:1-3 "Hanyuma Dawidi yibwira mu mutima we, ati: nta kibuza, hariho umunsi Sauli azanyica; nta nama iruta ko nshikira mu gihugu cy'Abafilisitia, byatuma Sauli arambirwa kongera kunshakira ku nkiko z'Israeli zose; uko ni ko nzamucika nkamukira. 2 Dawidi aherako ahagurukana n'abantu be maganatandatu bari kumwe, barambuka bajya kwa Akishi mwene Maoki, umwami w'i Gati. 3 Dawidi n'abantu be baturana na Akishi i Gati, umuntu wese n'abo murugo rwe; Dawidi na we n'abagore be bombi, Ahinoamu Umunyayezereli, n' abigaili w'i Karumeli, wari mu ka Nabali."
Yesaya 40:31 "Ariko abategereza Uwiteka, bazasubizwamo intege nshya, bazatumbagira mu kirere bagurukishe amababa nk'ibisiga: baziruka, be kunanirwa, bazagenda be gucogora."
(7) Kutabana neza n'abandi, umutima utababarira.
Mariko 11:25-26 "Kandi nimuhagarara musenga, hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu; 26 ariko nimutababarira abandi, na So wo mu ijuru na we ntazabababarira ibyaha byanyu."
(8) Gusengana ubwirasi, gusenga ngo utangaze abantu.
Matayo 6:5-8 "Nimusenga, ntimukamere nk'indyarya, kuko bakunda gusenga bahagaze mu masinagogi no mu nzira, ngo abantu babarebe: ndababwira ukuri yuko bamaze kugorerwa ingororano zabo. 6 Wehoho nusenga, ujye winjira mu nzu, ubanze ukinge urugi, uhereko usenge So mwihereranye: nuko So ureba ibyiherereye azakugororera. 7 Namwe nimusenga, ntimukavuge amagambo muyasubiramo hato na hato, nk'uko abapagani bagira: bibwira ko kuvuga amagambo menshi ari byo bituma bumvirwa. 8 Nuko ntimugase na bo, kuko So azi ibyo mukennye, mutaramusaba."
(9) Umuhati n’imihango ya kidini.
Matayo 6:7 "Namwe ni musenga, ntimukavuge amagambo muyasubiramo hato na hato nk'uko abapagani bagira: bibwira ko kuvuga amagambo menshi ari byo bituma bumvirwa."
1 Abami 18:26-29 "Nuko bazana imfizi bahawe, barayibaga, maze batakambira izina rya Baali, uhereye mu gitondo ukageza ku manywa y'ihangu, bavuga bati: nyamuna Baali twumvire. Ariko ntihagira ijwi ryumvikana cyangwa ubasubiza n'umwe. Basimbukira hirya no hino ku gicaniro bubatse. 27 Bagejeje ku manywa y'ihangu, Eliya arabashinyagurira, ati: erega nimutere hejuru; kuko ari imana. Yenda ubu iriyumvira, cyangwa hari aho igannye, cyangwa se yazindutse, cyangwa irasinziriye, ikwiriye gukangurwa. 28 Barongera batera hejuru, bikebesha ibyuma n'intambi nk'uko basanzwe babigenza, kugeza aho amaraso yabereye imyishori kuri bo. 29 Maze ku gicamunsi barakotsora, bageza igihe cyo gutamba igitambo cya nimugoroba; ariko ntihagira ijwi ryumvikana cyangwa usubiza cyangwa wabitaho n'umwe."
(10) Ukutumvikana mu rugo.
1 Petero 3:7 "Namwe bagabo ni uko; mubane n'abagore banyu, mwerekana ubwenge mu byo mubagirira, kuko bameze nk'inzabya zidahwanije na mwe gukomera: kandi mububahe, nk'abaraganwa na mwe ubuntu bw'ubugingo, kugira ngo amasengesho yanyu ye kugira inkomyi."
Umusozo
Mu myaka cumi ya nyuma yo kubaho kwa George McCluskey yagize umutwaro ukomeye w'abana be nuko buri munsi akamara isaha kuva saa tanu kugeza saa sita abasengera. Si bo yasengeye gusa, ahubwo n'abuzukuru n'abuzukuruza bari bataravuka. Yabasabiye ko bazamenya Imana y'ukuri binyuze mu Mwana wayo, nuko ashyira ubugingo bwabo mu murimo wayo. Mu bisekuru bine byakurikiyeho, buri mwana yabaye umukozi w'Imana cyangwa akarongorwa n'umukozi w'Imana; uretse umwe. Uwo umwe na we ni umuntu uzwi cyane uyu munsi wa none, Dr. James Dobson. Abigeze kwumva George McCluskey ni bake, ariko kubera we ubugingo bw'ibisekuruza byamukurikiye bwabonye imigisha idashidikanywaho.
Related Topics: Basics for Christians


text:
Uko umwaka w’Ingengo y’Imari utashye, abayobozi mu nzego z’ibanze n’inzego bwite za Leta besa imihigo bagasinya n’iyo bazahigura mu mwaka ukurikiyeho. Muri uyu muhango hanatangwa amanota kuri buri turere hitawe ku mihigo twesheje.
Ntabwo bitangaje kuba akarere kakitwara neza mu mihigo kuko abatuyobora bemeza ko baba bahawe byose ngo bayese, ahubwo igiteye ikibazo ni ugusanga hari utwituriye mu myanya ya nyuma cyangwa tugahananuka mu ya mbere tukajya mu ya nyuma.
Mu muhango wo kwesa imihigo ya 2015/2016 no guhiga iya 2016/2017, Minisitiri w’Intebe, Anastase Murekezi yakomoje ku turere dukomeje kwitwara nabi tugaragara mu myanya ya nyuma utundi tugasubira inyuma.
Yagize ati “Ni ikibazo gikomeye cyane. Uturere twa Nyabihu, Musanze, Rubavu, Rutsiro, Gakenke, Karongi na Ruhango twakomeje kugaragara mu myanya 10 ya nyuma ni ikibazo gikomeye. Hari uturere twasubiye inyuma, rwose, Kicukiro, Burera, Kamonyi ni uturere twajyaga tuza imbere cyane none turabarirwa inyuma cyane.”
Yavuze ko mu mpamvu zituma uturere tuza inyuma harimo imikoranire itanoze hagati ya nyobozi, njyanama n’abakozi b’Akarere ndetse no hagati y’abayobozi b’Akarere n’abafatanyabikorwa babo mu rwego rwa JAF, ruswa no kutamenya guhiga bigendenye no guhindura ubuzima bw’abaturage.
Kicukiro
Akarere ka Kicukiro ni kamwe mu turere dukomeje gusubira inyuma umusubirizo mu kwesa imihigo. Mu mwaka wa 2013/2014 kari ku mwanya wa mbere, 2014/2015 kaba aka gatanu naho mu 2015/2016 kaza ku mwanya wa 20.
Kubwa Minisitiri w’Intebe, Murekezi, uku gusubira inyuma kwa Kicukiro asanga ari ikibazo gikomeye gishingiye ahanini ku kuba nyobozi idafite umurongo wo gushyira hamwe mu miyoborere.
Mu nshuro nyinshi IGIHE yagerageje kuvugana n’ Umuyobozi w’Akarere ka Kicukiro, Dr. Nyirahabimana Jeanne, kuva kuwa Mbere tariki ya 12 Nzeri 2016, mu gitondo cyo kuri uyu wa Kane nibwo yitabye telefoni agira ati “Nta kanya mfite ko kuvuga kuri ibyo, mfite abantu turi kumwe.’’
Nyabihu
Akarere ka Nyabihu ni kamwe mu turere turindwi tugize Intara y’u Burengerazuba, imyaka itatu ikurikirana ntabwo kabashije kwitwara neza mu kwesa imihigo kabaga kahize.
Mu mwaka wa 2013/2014, Nyabihu yabaye iya 22, mu wa 2014/2015 nabwo iba iya 22, naho umwaka ushize wa 2015/2016 iba iya 23. Guhera muri 2011/2012, aka karere ntikazi uko kuza mu myanya y’imbere ya 20 bisa.
Umuyobozi w’Akarere ka Nyabihu, Uwanzwenuwe Théoneste yabwiye IGIHE ko by’umwihariko muri uyu mwaka ushize, basubijwe inyuma n’imihigo nka Mitiweli bari biyemeje kugera ku 100% bakagera hafi kuri 80% na gahunda ya Girinka itarashyizwe mu bikorwa uko bikwiye.
Akomeza avuga ko imihigo bahuriyeho n’izindi nzego yabashegeshe cyane, aho bagombaga gufatanya na Minisiteri y’Ubuhinzi n’Ubworozi (Minagri) kubaka imihanda yoroshya ubuhahirane (Feeder roads) ntibigerweho uko byateganyijwe.
Yagize ati “Imihanda byatewe n’abo twagombaga kubifatanya aribo Minagri, twahize kubaka ibirometero 28 umwaka urangira hari 7.5 bitubatswe.”
Uwanzwenuwe avuga ko muri uyu mwaka bihaye ingamba zikaze kugira ngo bakureho umuvumo wabibasiye imyaka myinshi.
Yagize ati “Twihaye gahunda yo kwisuzuma buri gihembwe tukareba aho tuvuye n’aho tugeze ku buryo tuzajya gusoza umwaka twaramaze gukosora ibitagenda neza.”
Umwaka ushize Nyabihu yakoresheje ingengo y’imari ingana na Miliyari 12.
Musanze
Aka karere gakomeje kwiturira mu myanya y’inyuma cyane kuko nko muri 2013/2014 kari aka 27 muri 2014/2015 kaba aka 13 naho mu mwaka ushize wa 2015/2016 kaba aka nyuma ku mwanya wa 30.
Akarere ka Musanze kanengewe imbere y’Umukuru w’Igihugu ko abakozi bako bigenga, bikorera ibyo bashatse nyobozi irebera. Minisitiri w’Intebe, Murekezi, yaciye amarenga ko iki kibazo kirambye muri Musanze.
Yagize ati “Abakozi barakora ibyo bashaka nibo bayobozi nkuko bari barabimenyereye kuva mbere, ntabwo ari byo, ntabwo ari byo, nyobozi igomba kuyobora rwose.”
Umuyobozi w’Akarere, Musabyimana Jean Claude, yemera ko iki kibazo gihari kandi batangiye gukora isuzuma ngo gikemuke.
Ku birebana n’imihigo, avuga ko icyatumye baba aba nyuma ari uko bahize imihigo yo kubaka imihanda ariko ugasanga abayigendamo hari abarwaye imvunja, bahize kubaka ibigo nderabuzima ariko abaturage ntibishyure ubwisungane mu kwivuza.
Ahandi ngo hubatswe amashuri ariko ntibyabuza ko umubare w’abana benshi bayata ndetse bamwe bakajya kwibera mu muhanda. Musanze yabaruwemo abarwayi ba bwaki benshi nk’ikimenyetso cy’imiririre mibi, aho abana basaga 400 bari barwaye iyi ndwara.
Rutsiro
Mu mwaka wa 2013/2014, Akarere ka Rutsiro kari ku mwanya wa 18 , muri 2014/2015 gasubira inyuma kaba aka 23, umwaka ushize wa 2015/2016 bihumira ku mirari kaba aka 29 mu turere 30.
Mu muhango wo kwesa imihigo no guhiga iya 2016/2017, aka karere kavuzweho kumara amezi menshi nta buyobozi gafite, aho abakayoboraga bamwe bafunzwe kubera ruswa abandi bagatoroka.
Umuyobozi wako, Ayinkamiye Emerance, yabwiye IGIHE ko hari imihigo itarageze ku 100% bitewe n’ibibazo byagaragaye mu miyoborere y’akarere, imihindagurikire y’ikirere, impinduka mu buyobozi.
Yagize ati “Kubaka Guest House y’akarere, yagombaga kuzura uriya mwaka ubu yarahagaze burundu, amashanyarazi ngo habuze Cash power mu bubiko bwa REG, ifumbire ntiyakoreshejwe, byose byatewe n’imiyoborere mibi kandi ababikoze batawe muri yombi.”
Muri Werurwe uyu mwaka uwari Meya wa Rutsiro, Byukusenge Gaspard yatawe muri yombi akekwaho icyaha cyo kwaka ruswa umushoramari wagombaga kubaka ‘Guest house’ ya Rutsiro hamwe no kwigwizaho umutungo.
Uwahoze ari Umunyamabanga Nshingwabikorwa w’Akarere ka Rutsiro, Murenzi Thomas, nawe yatawe muri yombi muri Mutarama uyu mwaka, akekwaho kwaka ruswa rwiyemezamirimo wari watsindiye isoko ryo kubaka Guest House y’Akarere amubeshya ko ari ugutera inkunga amatora.
Gakenke
Akarere ka Gakenke muri 2013/2014 kari ku mwanya wa 15, mu mwaka wa 2014/2015 kaza ku mwanya wa nyuma wa 30, mu wa 2015/2016 nabwo kaza ku mwanya wa 27.
Umuyobozi w’Akarere, Nzamwita Deogratias, yabwiye IGIHE ko ikintu gikomeje gushegesha akarere ari uruhare rw’abaturage mu mihigo.
Yagize ati “Abaturage usanga bavuga ko nta ruhare bagira mu mihigo ndetse bakayifata nk’itari iyabo, twiyemeje kubegera kugira ngo imihigo y’akarere bayiyumvemo bayigire iyabo.”
Muri uyu mwaka ngo hari ibigo bari bafatanyije imihigo bitayirangije. Meya Nzamwita avuga mo nk’ikigo cy’Igihugu gishinzwe ingufu, REG, cyakoze 30% by’ibyo cyari cyiyemeje mu gukwirakwiza amashanyarazi mu baturage. Impamvu cyatanze ngo cyabuze Cash Power n’insinga.
Ikindi kigo gitungwa agatoki nk’icyasubije inyuma akarere ka Gakenke, ni igishinzwe ubuhinzi n’ubworozi, RAB, cyagombaga gutera intanga amatungo ku kigero cya 100% ariko kikabikora ku kigero cya 60%.
Nzamwita avuga ko by’umwihariko uyu mwaka bahuye n’ibiza bikangiza ibikorwa remezo akarere kari karakoze, abatanze amanota bagasanga byarangiritse.
Muri rusange ibindi bisubiza inyuma uturere harimo ko abayobozi batinda kwishyura ba rwiyemezamirimo babashakamo ruswa no gutegura imihigo yoroshye itazahindura ubuzima bw’abaturage.


text:
Ese koko turi abo Imana yaremye ngo tuyimarire iki?
Mu gihe Imana yaremaga ibintu byose, yaravugaga ngo bibeho, bikaba bityo. Igeze ku muntu ibikora mu buryo butandukanyeho gato, kuko yafashe umukungugu ikamubumba.
Icyakora ikiza muri byo ni uko yahisemo kumutandukanya n’ibindi biremwa. Yamuhaye ubutware, inamurema mu ishusho yayo.
Ibintu byose bishobora guhimbaza Imana, kimwe n’umuntu by’umwihariko, Imana imushakaho kuyihesha icyubahiro hano mu isi.
Ubusanzwe ufashe umwanya ukibaza icyo Imana yagushyiriye ku isi, byagufasha gukoresha igihe cyawe neza, no kuba mu mwanya Imana igushakamo. Iyi si umuntu wese uyirimo azayivamo byanze bikunze. Yobu yaravuze ngo uwabyawe n’umugore wese arama igihe gito, kandi nacyo ngo cyuzuyemo umubabaro.
Ese turi abo Imana yaremye koko? Ngo tuyimarire iki?
“kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.’’ Abefeso 2:10
Aha Pawulo aributsa itorero ryo muri Efeso umugambi w’Imana ku buzima bwabo. Pawulo aratanga igisubizo nyacyo ko turi abo Imana yaremye koko, si ibyo gusa kuko ngo yaturemeye gukora imirimo myiza muri Kristo Yesu.
Iyo mirimo twaremewe kuyigenderamo. Nta muntu Imana yaremeye gukora nabi, ahubwo twese abo yaremye yaturemeye gukora ibyiza.
Inshingano yawe ni ugukora ibyiza. Iyo ukora ibyaha uba ubabaza umuremyi wawe kandi hirya yaha uba uzababara iteka. “Kandi umuntu wese utabonetse ko yanditswe muri cya gitabo cy’ubugingo, ajugunywa muri iyo nyanja yaka umuriro”(Ibyahishuwe 20:15).
Imana yateguriye abantu bayo umunezero w’iteka nubwo hari abahitamo kwikorera ibyo bishakiye, bakirengagiza urukundo ruhebuje Imana yabakunze.
Umaze kumenya ko koko uri uwo Imana yaremye, ukamenya nicyo yakuremeye, urumva ukwiye gukora iki?
Niba utabyitagaho, ibuka ko umugambi w’Imana ari uko ugomba kuyubahisha, ukora ibyiza kandi ugendera mu nzira zayo utunganye. Hari imirimo myiza yiteguriye kera muri Kristo Yesu, iyo rero tugomba kuyigenderamo, Imana ibidufashe kugendera muri iyo mirimo myiza.


text:
Jean Twagirimana utuye mu murenge wa Mayange mu Karere ka Bugesera mu Ntara y’Uburasirazuba, abana n’ubumuga bw’amaboko ariko yashoboye kwiga arangiza icyociro cya gatatu cya Kaminuza (Masters) yandika akoresheje amano.
Uyu musore w’imyaka 31, yavukanye ubumuga bw’amaboko yombi adashobora kugira icyo ayakoresha, habe no gufata ikaramu. Nyamara avuga ko ibi bitamubujije kuminuza kandi amashuri ye yose akaba yarayize yandikisha amano haba ku rupapuro no kuri mudasobwa.
Yagize ati: "Nyuma yo kubona ko mfite ubumuga bw’amaboko ababyeyi bitabaje abahanga mu byiciro bitandukanye bababwira ko amaboko adashobora gukora ariko izindi ngingo zishobora gukora, banyigisha kwandika nkoresheje amano. Ni muri ubwo buryo bantoje gufata ikaramu mu mano, ntangira kwiga ndanatsinda, kugeza kuri uru rwego ndacyakoresha amano."
Akoresheje amano, abasha guhindaguranya impapuro z’ikaye, akanayakoresha mu kwandika. Muri Kaminuza yize umwuga wo kwigisha ariko ngo yaje kubona ko bidahagije.
Agira ati: "Amasomo nari nagiye gukurikirana ni amasomo y’uburezi budaheza; uburezi bw’abantu bafite ubumuga. Nahisemo kuba nakurikira aya masomo kubera ko nabonaga ko hari byinshi nkeneye kumenya naba ntarabonye ndetse maze kubona ko na barumuna banjye bagifite ibibazo nk’ibyo bashobora kuzanyura muri aya masomo."
Si byose akoresha amano. Hari ibyo ashobora kwikorera birimo kuba yakoza mu kanwa akoresheje uburoso bw’amenyo, kwambara inkweto cyangwa kuzikuramo ndetse no kurya ariko byo ngo yakwirisha iyo ari mu rugo iwe gusa. Yarinze yiga amashuri yose adakoresheje amaboko mu kwandika.
N’ubwo bimeze gutyo ariko ngo ntibyamworoheye kubera ko aho agiye hose agomba kugira undi muntu umuherekeza mu kumufasha kumukorera ibyo we adashoboye.
Avuga ko nta vangura yigeze ahura na ryo ariko akumva hagombye kubaho ubuvugizi bukomeye bwakorerwa ababana n’ubumuga mu buryo bwo kubafasha ku isoko ry’umurimo.
Aha yagize ati: "Haracyarimo imbogamizi kuko kenshi usanga dukeneye ibikoresho bitandukanye n’ibyo abandi baba bafite mu kazi mu buzima busanzwe....Ubwo bufasha ntibuba buhari. Haracyari imbogamizi kuba abantu batari bamenya ibikoresho abantu bafite ubumuga bakeneye kugira ngo babashe kwinjira mu kazi."
Jean Twagirimana avuga ko ababana n’ubumuga bashoboye gufashwa mu myigire yabo bashobora guhangana mu nzego zitandukanye bikabarinda gusabiriza.
Iyi nkuru tuyikesha BBC.


text:
Imisango Isekeje
Umugabo yagiye gusaba umugeni atazi Ikinyarwanda, gusa akaba azi ko agomba gukoresha imigani ya Kinyarwanda isanzwe kuko yari azi ko imigani yose isobanura kimwe, ko bihagije ko haba hari amagambo ari muri iyo migani kandi ahuye n’ ayo yakoresheje mw’ ijambo avuze
Uti:” byagenze bite rero?”:
Nyir’ ugusabwa umugeni(umusaza Karekezi) yatanze ikaze asaba umukwe mukuru(umusaza
Kanyamibwa) gutambuka agasoma ku nzoga babazaniye ngo amanure akavumbi.
Umusaza Kanyamibwa agiye kuyisomaho aravuga ati: «Murakoze muzehe Karekezi kutwemerera gusoma ku nzoga n’ubundi baca umugani ngo “ushaka urupfu asoma impyisi”» abari aho bose bagwa mu kantu bagira ngo aribeshye!
Hashize akanya imisango iba iratangiye, Umusaza Kanyamibwa ahabwa umwanya ati: ” …umusore wacu yabaye aho ashaka mu gihugu hose umugeni yashima nyuma aza gushimana n’ umukobwa wanyu, burya mu Kinyarwanda baravuga ngo: “Ubuze inda yica umugi”, abari aho noneho barumirwa.
Arakomeza ati: ”Yambwiye ko yashimanye n’ inkumi yanyu kandi murabizi ko mu muco wacu bavuga ngo: “Nta nkumi yigaya kuko n’ irwaye igisebe iravuga ngo izarongorwa”, rero yasabye umubano umukobwa wanyu nawe arabyemera adatinze dore ko baca umugani ngo “Utaranigwa agaramye agira ngo ijuru riri hafi. None rero nk’ uko umukobwa wanyu yiyemereye kubana akaramata n’ umuhungu wanyu, kandi mu Kinyarwanda bakaba bavuga ngo “Urwishigishiye ararusoma” niyo mpamvu twabazaniye inkwano,………
Kuko: ”ubuze uko agira agwa neza”.
Umusaza Karekezi, nk’ umusangwa mukuru aba afashe ijambo ati: “Ntituguha umugeni wacu dore umukobwa wacu aracyari umwana kandi ga aracyari mu mashuri ngo yongere n’ ubwenge(aha ni kwa kundi abasaza baba bari kugorana mu misango).
Nuko umusaza Kanyamibwa, mu gusubiza arihanukira ati: ”Rwose mugerageze muce inkoni izamba, nibyo koko umukobwa wanyu aracyari umwana burya murabizi baravuga ngo: ”Ntukabone ifundi ngo uyite umwana w’ inyoni, rwose umuhungu wacu azamurera kuko akuze
kandi murabizi burya ngo: “Ubugabo si ubutumbi”, hanyuma byo kuba ari n’ umunyabwenge rwose ni byiza natwe umuhungu wacu yaraminuje kandi ga baravuga ngo “Utazi ubwenge ashima ubwe”. None rero musaza Karekezi twiteguye kubaha inkwano amashyo y’ inka yose mushaka , dore nawe urakuze ngirango urazi ko “Uhongera umwanzi amara inka”.
Uhagarariye umuryango usabwa arumirwa, noneho ibyo gusabwa birahinduka bati: ”Nta mugeni wacu tubaha kuko muducira amarenga ko umwana wacu twaba tumuroshye”.
Umusaza Kanyamibwa mu gusubiza aciye bugufi nk’ utakamba ati: ”Rwose muvandimwe Karekezi, abakuru bajya bavuga ngo “Ukwimye ibishyimbo aba akurinze imisuzi”, none rwose nimutwemerere tubakwere dore “akatari amagara barahaha”.
Umuryango uratsimbarara uti: ”Nta mugeni tubaha yemwe ahubwo nimwitahire muri gutinda muzababwire batume undi abe ariwe uza gusaba umugeni“.
Umusaza Kanyamibwa mu gusubiza ati: “Yego rwose turemeranya burya “Intumwa n’ uwayitumye barangana”, kandi “kuntuma ni nko kwituma cyangwa kwigirayo”.
None rero “utakwambuye aragukerereza “ kandi ngo “ukwimye ibishyimbo aba akurinze imisuzi”, mwitwima umugeni rwose abari aho bose bataha bazinze umunya."


text:
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Nyamagabe: Abagenerwabikorwa ba VUP bishyize hamwe ngo baharanire kwigira.
Abagenerwabikorwa ba gahunda ya VUP (Vision Umurenge Program 2020) bafashe umwanzuro wo kwishyira hamwe bakajya bizigamira bagamije kuzakora umushinga wabateza imbere bityo bagatera intambwe bagana ku kwigira, ndetse More...
Rwanda : Akarereka Gicumbi kiyemeje gukura abaturage mu bukene bukabije
Mvuyekure Alexandre umuyobozi w’akerere ka Gicumbi Mu rwego rwo kuzamura imibereho myiza y’abaturage ubuyobozi bw’akarere ka Gicumbi bwiyemeje gukoresha imbaraga zose kugirango bakure abaturage More...
Rwanda | Nyamasheke: Barasabwa gukurikirana imishinga y’abagurijwe muri VUP.
Abashinzwe gukurikirana imishinga ya gahunda ya VUP (Vision 2020 Umurenge Program) mu mirenge ikoreramo mu karere ka Nyamasheke barasabwa kuba hafi y’abagenerwabikorwa kugira ngo babafashe kwiteza imbere More...
Rwanda | Nyamasheke: Abaturagebarasabwakuvugishaukuri mu ibarura.
Nyumay’umugandarusangengarukakweziwabayekuriuyuwa 29/07/2012, abaturageb’umurengewaBushenge mu karerekaNyamashekebasabwekuzavugishaukuri mu gihebazababasubizaibibazobazabazwan’abakaranib’ibarurarizaba More...
Rwanda : VUP program praised for tangible contribution in Development, poverty eradication
The management of Vision 2020 Umurenge Program (VUP) in Rusizi district, an Integrated Local Development Program to Accelerate Poverty Eradication, Rural Growth, and Social Protection on the Friday the 13th.July.2012 More...
Rwanda : Umushinga VUP uracyafite gahunda yo gukura abaturage mu bukene
Mu Karere ka Rusizi abayobozi bakuriye umushinga wa VUP ugamije gukura abaturage mu bukene, kuri uyu wa gatanu tariki ya 13/07/2012 bahuye n’abanyamabanga nshyingwa bikorwa b’imirenge 4 More...
GISAGARA : UBUDEHE BWABAGEJEJE KU MUNEZERO
Umusaruro w’ubuhinzi, ubworozi n’ubusabane ni byo abaturage bo mu mudugudu wa Nyarunazi, Akagari ka Sabusaro mu Murenge wa Kansi, Akarere ka Gisagara bishimira ko bagejejweho na gahunda y’ubudehe. Abaturage More...
Nyanza: Abaturage barashimagiza VUP ko yabakuye mu bukene bukabije
Bamwe mu bakora imirimo ya VUP mu murenge wa Kibilizi  Abaturage bo mu murenge wa Kibilizi mu karere ka Nyanza bahawe imirimo muri gahunda ya VUP (Vision Umurenge Project) bahamya ko bakuwe mu bukene bukabije More...


text:
Ubuhamya: Navukanye umutima i buryo ariko Yesu aracyambeshejeho
Nitwa Ndimurwango Isaac.Kunyita gutyo ni uko navutse
Papa ari mumanza,gusa abandi bana tuvukana bafite amazina meza. Ubu nshima Imana
ko ntakiri mu rwango ahubwo ndi mu rukundo rwa Yesu. Nagize umugisha wo gukizwa
nkiri muto mu mwaka wa 1987 cyane no mu muryango wacu harimo benshi bakijijwe
bituma nanjye ngira uwo mugisha.
Data yitwa Ntanama Jean naho mama yitwa Renilda;
navutse mbona mama ari umusazi kandi yabimaranye imyaka 35 yiruka mu gasozi
arara mu mazi, yagerageje kwiyahura mu kivu Imana ikamurokora ariko abakozi b’
Imana baramusengeye Imana ivuga ko azakira kandi abana azabyara bazavamo
abakozi b’ Imana.
Njye navukiye ku bitaro mvukana ibiro bike nsa nabi
sinarira umugabo umwe aravuga ngo aka kana ngiye kukagura amafaranga 300 kuko
na mama wako ni umusazi, ntazabasha kukarera. Icyo gihe ntibantanze ndashima
Imana ko aho ngeze nta mafaranga wabona ungura icyakora Yesu niwe wanguze
amaraso ku musaraba.
Navukanye indwara nizo zatumye nkura nabi sinagira
imbaraga. Izo ndwara abaganga ntibabasha kuzibona. Abantu baransengeye ariko
ntinda kumenya uburwayi mfite ariko Imana irandinda kenshi nikubitaga hasi
nkabura imbaraga nize bingoye kuko niga ukwezi kumwe ukundi nkaba ndyamye;
navaga imyuna cyane, ikindi gihe nagenda nkabura umwuka.
Icyo gihe nafashe igihe cyo gusenga Imana insezeranya
ko izankiza. Mbere y’uko jenoside yakorewe abatutsi iba, mu mwaka wa 1993
uburwayi bwarakomeye ariko jenoside irangira ntacyo mbaye nyuma yaho
byarankomereye njya kwa muganga ariko nari nkennye n’akazi nakoraga karahagaze
ngeze kwa muganga i Kibogora umuganga witwa Alain ukomoka I Kinshasa niwe wavumbuye
ko UMUTIMA WANJYE UTEREYE I BURYO. Ubwo
birumvikana ko ari ubumuga ibibazo byose nagize byakomokaga kuri icyo kibazo.
Abaganga barahamagarana basanga umuntu avukanye iki kibazo ubusanzwe atarenza
imyaka 3 kandi njye hari hiyongereyeho indwara nyinshi umutima wari warambyimbye,
mfite umuvuduko w’amaraso, no kubura isukari mu mubiri. Bambwiye ko nta gukira,
nabayeho ubuzima bubi nagwaga muri Koma kenshi bahise banyohereza muri CHUK.
Kuva i Nyamasheke mbyamfashe iminsi itatu kuko ninjiraga
mu modoka moteri yahinda ngahita njya muri koma muganga andebye asanga
birakomeye ampa uduti two kungabaniriza ububabare gusa ariko nari ntegereje
gupfa.
Ndi gusenga Imana yampaye ijambo riri muri Zaburi
avuga ngo sinzapfa ahubwo nzarama ntekerereze abantu imirimo itangaje yakoze.
Numva mpawe isezerano ryo kurama; muganga yambwiye ko iyo haba hanze bari
kugerageza ariko mu Rwanda bigoye. Muganga yambujije kuvuga iminota irenze 5
ambuza kugenda iminota 30 n’amaguru ariko n’ imodoka nayinjiramo moteri yahinda
nkajya muri Koma.
Umunsi umwe Imana yampaye umuntu uzamfasha kwivuza
muri Faysal kuko njye ntabushobozi nari mfite. Byageze igihe inyama zo mu
nda zose zirarwara: umwijima, igifu, nari ikiremba, ibihaha, impyiko, amaso
ararwara cyane; uwo mugabo yamvuje imyaka 7.
Kwa muganga bageze aho barananirwa ariko icyantangaza
ni uko Imana yampaye amasezerano meza ko izankiza,ko izampa urugo bikantangaza.
Mu gihe nari ntegereje gupfa, haje kuza abaganga bavuye Australie baje Faysal
kubaga imitima nanjye barampamagara ngo nzaze kubarwa icyo gihe nari mfite amafaranga
700 mu mufuka ngeze kwa muganga nsanga hari umuryango wa Australie uzandihira,
batangiye kumfata amaraso ngo bampime nahise njya muri Koma umunsi wose.
Ariko muri iyo Koma navuganaga n’ Imana; burya ijuru
rirahari pe neretswe ibikomeye (ibyo tuzabigarukaho) … navuye muri Koma
bagerageza kumfasha ariko bansanga hari icyuma bibagiriwe muri Australie n’
igihe cyo gusubira iwabo cyari kigeze bambwira ko bazagaruka bansigira umuganga
w’ Umunyakenya ngo ankurikirane hamwe na Dr Mucumbitsi akorera muri Faysal. Nari mbabaye kuko
nari maze imyaka 12 ntasinzira habe n’ iminota 30.
Umunsi
bari burengere umutima ngo barebe ko wakora neza umunsi bari bubikore Imana
yaransanze irambwira ngo irankijije burundu. Nagiye gukoresha ibizamini basanga
za ndwara zose zarakize ariko umutima ukiri I buryo bazanye umuganga areba
umwijima wari waraboze asanga ni muzima (uwakenera impapuro azaze nzimwereke
cyangwa ajye Faysal aho nivurizaga).
Abaganga
baratangaye barabwira ngo nintahe ningira ikibazo nzagaruke nahise niruka ngo
numve ko nakize, numva nta kibazo. Naratashye ndya umunyu n’ amavuta, noga
amazi akonje sinagira ikibazo. Naririmbye indirimbo 105 ivuga ngo
ni igitangaza ko Yesu yankijije.
Kuri ubu umutima wanjye uri I buryo n’izindi nyama
zose usibye igihaha nacyo kituzuye neza ariko ibyo si ikibazo; Imana ishaka
umutima wawe yawushyira mu mugongo ukabaho kuko ishobora byose.
Imana yandambagirije umukobwa turahura turakundana
mubwira ko tuzashyingiranwa. Yaremeye dutegura ubukwe, mbyara abana babiri,
ngira umugisha wo kubona akazi k’ ubucuruzi byansabaga gukoresha imbaraga sinagira
ikibazo. Kuva icyo gihe ndya amavuta, umunyu, n’ ibindi byose.
Imana ikora ibikomeye utarizera yakwizera kuko nta cyo
Imana idashobora. Ya modoka najyagamo nkababara ubu nize imodoka nanjye mbasha
gutwara nta kibazo.
Ndimurwango Isaac


text:
Hamwe na album nshya “The Victory” afatanije no gutegura igitaramo kizaba mu Kuboza 2016, Dominic Nic Ashimwe avuga ko nubwo bisaba imbaraga nyinshi ndetse n’umwanya ariko yizera ko hamwe n’Imana ibintu byose bizagenda neza.
Hamwe na album nshya “The Victory” afatanije no gutegura igitaramo kizaba mu Kuboza 2016, Dominic Nic Ashimwe avuga ko nubwo bisaba imbaraga nyinshi ndetse n’umwanya ariko yizera ko hamwe n’Imana ibintu byose bizagenda neza.
Mu kiganiro na IMIRASIRE.COM Dominic Nic Ashimwe yavuze ko nubwo ari akazi katoroshye ariko ngo agifitiye icyizere Imana ko itazamuba kure kugeza ku munsi wa nyuma.
Ati “Nibyo koko biragaragara ko ari imirimo ibiri kandi yose isaba umwanya ndetse n’ubufatanye bw’abandi bantu, ariko ibi byose iyo utibagiwe gusenga no kubwira Imana ngo ikubanzirize imbere ikube hafi, byose bigenda neza. Umurimo ni uw’Imana ni yo mpamvu tudakwiye kugira ubwoba cyangwa ngo dukuke umutima. Iyatangije umurimo mwiza muri twe turacyayifitiye icyizere ko izanawusohoza neza.”
Yanatangaje ko iki gitaramo “The Victory Worship Concert” kizaba ku itariki ya 11 Ukuboza 2016, gifite intego izibanda ku mirongo migari itatu igira iti “Ndashima umusaraba, Ndashima ya mva nziza, ariko cyane cyane Ndashima Umwami Yesu.”
Dominic Nic ati “Iyi ni imirongo yuzuzanya kuko igaragaza urugendo Yesu yaciyemo kugira ngo agere ku ntsinzi tuvuga uyu munsi, ari nayo nitiriye album nshya “The Victory” hanyuma twe abizera tugasoza tuvuga ko nubwo dushima ibyo byose ariko uwo dushima cyane ni nyiri igikorwa ari we Umwami Yesu Kristo.”
Yongeyeho ati “Kuko yaba umusaraba wagize agaciro kuko Yesu yawubambweho ndetse n’imva ikagira kuko Yesu yayihambwemo ariko byose birangira Umwami wacu azutse ubu ni muzima. Niyo mpamvu ari we dushima cyane. Iyi mirongo migari itatu rero yiganjemo gushima, niyo tuzagenderaho muri iki gitaramo ndetse tukazanayikomezanya no mu kindi nzakora umwaka utaha wa 2017 ubwo nzaba noneho nshyira hanze album nshya.”
Abajijwe imyiteguro y’iki gitaramo cye agiye gukora nyuma y’igihe kirekire abantu batamubona mu gitaramo, yavuze ko byose biri kugenda neza ko yumva afite amatsiko y’uriya munsi, anasubiza ikibazo cy’abibaza aho iki gitaramo kizabera.
Ati “Ndashima Imana ikomeje kutwiyereka mu myiteguro, natwe dukomeje gusenga kugira ngo Imana izatwiyereke bundi bushya, tubone gukora kwayo kudasanzwe mu mitima y’abazaza bose. Iki gitaramo kizabera muri salle y’ahitwa kuri “New Life Bible Church” iherereye Kicukiro, tukazatangira saa kumi zuzuye kugeza saa moya n’igice (16h00 - 19h30), kwinjira ni ubuntu nk’uko bisanzwe mu bitaramo nkora.”
“Tuzaba tuvuga ubutwari bw’Umwami Yesu watsinze urupfu bikaduhesha guhinduka abana b’Imana by’iteka, tuzaba kandi tunashimira Imana ibyiza byose yakoze muri uyu mwaka wa 2016 ku gihugu cyacu na byinshi yakoreye buri wese mu buzima bwe. Buri wese ukunda indirimbo ziramya Imana by’umwihariko indirimbo zanjye ndamutumiye ahawe ikaze.”


text:
Ukwiye kwiga gutegera amatwi Imana!
Aho gushaka ifeza mutore ibyo nigisha, mushake ubwenge kuburutisha izahabu nziza. Imigani 8:10
Mu kugerageza kubaho ubuzima bwiza, abantu bamwe bumva batanga ikintu icyo ari cyo cyose ngo babone ibintu byo mu rwego rwo hejuru, nk’amafaranga, kumenyana n’abantu bakomeye n’andi mahame atizewe.
Ariko rero kimwe mu bipimo birusha ibindi kwizerwa mu kugira iterambere rirambye mu buzima ni ugutega amatwi amabwiriza y’umwuka.
Amabwiriza nk’ayo atanga ubwenge bw’Imana, ari bwo iyo bukurikijwe neza, bushobora gutanga ibikwiriye mu buzima bwawe kandi bugahishura ubuhangange bubitse mu mwuka wawe.
Dutanze nk’urugero, ubwo igihe cyo gufata i Yeriko cyari gisohoye, Yosuwa yamenye ko atarakwiriye kwicarana n’abakuru n’abarwanyi ba Isirayeli ngo bategure urugamba.
Yari azi neza ko intsinzi yabo iherereye gusa mu ngamba zivuye ku Mana. Yigijeyo ibirangaza byose ngo atekereze kandi ategereze icyo Imana imubwira. ntibyatinze rero Uwiteka aramubonekera maze amuha amabwiriza adasanzwe yatumye Yeriko ifatwa n’igikuta cyayo gitangaje kirarimbuka ( Yosuwa 5:13-15, 6:1-20).
Umugambi w’Imana wari uko Abisirayeli bashyira hasi inkota, ingabo n’amacumi yabo maze bakazenguruka inyuma y’umugi ufite igikuta bacecetse rimwe ku munsi bikamara iminsi irindwi, nyuma baje guhabwa amabwiriza yo kuzenguruka uwo mugi inshuro zirindwi bakaza gukoma akamo k’intsinzi ku nshuro ya nyuma ku munsi wa karindwi.
N’ubwo aya mabwiriza yasaga nk’asuzuguritse, Yosuwa n’ubwoko bwa Isirayeli bwayateze amatwi maze bituma cya gikuta kigoye cy’Iyeriko kikubita hasi cyose.
Amabwiriza y’Imana ntagukekeranya yigiramo. Buri bwiriza ry’umwuka riba rishinze imizi mu mahame y’ijambo ry’Imana. nubwo yasa nagoye, asekeje, cyangwa abuzemo ubwenge, jya uhora wibuka ko agamije ku kuguteza imbere no ku kuzamura. Kubera iyo mpamvu jya uhora wubahiriza ijambo ry’Imana.
Zaburi ya 19:7 iragira iti: “Amategeko y’Uwiteka atungana rwose, asubiza intege mu bugingo, ibyo Uwiteka yahamije ni ibyo kwizerwa biha umuswa ubwenge."
Ikibazo si ubwoko bw’igikuta uri guhura nacyo none, gishobora kuba igikuta cy’indwara, ibizazane by’ubukungu, n’ibindi.., bizikubita hasi imbere yawe uko ugenda utega amatwi ayo mabwiriza.
Amahoro y’Imana abane namwe!
Evangelist Shema Prince.